text:
Monæa
Monæa ( da-o lat. monēta, propr. attribuio de Zunon, che segondo i antighi (comme der. de monere «avvertî») significhiæ «l’avvertitrixe», per i boin avvertimenti dæti da-a dea ai Romen inti peighi; l’estenscion de scign. a l'è dovua a-o fæto che a çecca de Romma a s'atroava inte vexinançe do tempio dedicao a Giunon Moneta insce-o Capittolo).
a l'originaio scignificao de dischetto de metallo coniao pe e necescitæ di scangi, avente liga, titolo, peizo e valô stabilii, pe estenscion tutto ço chi, inti varri periodi e paixi, serve da intermediaio di scangi e da comuña mezua di valoî.
Indiçe
Origine e fonçion da monæa[Càngia | modifica wikitesto]
O moddo odierno de consciderâ a monæa e i fenommeni monetai o l'è o risurtao de un’evoluçion secolâ ch'a l'appâ dominâ da-a riçerca spontannia de soluçioin idonnie a axeiviâ i scangi tra i opiatoî econommichi. O scangio diretto de ben contra ben, ò baato, o prezentava di comprenscibili inconvegninti pe l’eventuâ no coincidença inte l'apprexamento di ben potençialmente scangiabbili e pe di âtre analoghe compricaçioin prattiche. De chì o scindise de l'atto de scangio inte doe opiaçioin distinte: cescion de un ben ò serviççio contra un ben intermeddio, che l’esperiença a dimostrava êse largamente recesto e açetao da-o pubbrico; e impiego de questo ben intermedio pe l’ótegnimento di âtri ben e serviççi dexidiæ. Quæ strumento intermedio di scangi vègne dœuviao, inta ciu lontaña antighitæ, e cose ciu despæge: prie, conchigge, sâ, cappi de bestiamme, tabacco, metalli varri e infin metalli preçioxi (óo, argento), che s'adattavan ben a-a fonçion in virtù de so peculiæ caratteristeghe, primme fra tutte o valô intrinsego e a no depeibilitæ, che i rendeivan açetabili da chisesæ e adatti a-a tezaorizzaçion. Questa spinta evolutiva dettâ da-a comoditæ e da-a conveniença di scangi a se ritrœuva ascì inte l'urteriô passaggio da-a monæa con un effettivo contegnúo intrinsego in metalli preçioxi a una monæa de solo papê ò scriturâ, ni o processo o l'è da ritegnîse concruzo. Da un lao, comme poscibilitæ ligâ a-i sviluppi de contabilizzaçuin elettroniche, se profia di scistemi che tendieivan a rende ancon ciu inmateriâ o strumento moniaio, in quante risurtiæ virtualmente no necessaia sciña a so existença comme segno cartaççio; da l'âtro lao, a diffuxon de coscì díte carte de crensa a reciamma l’attençion in sce-a concreta mao complescitæ e mortepriçitæ da creaçion di mezi monetai. Do resto, a confei carattere de monæa a un determinao mezo dœuviao comme intermediaio di scangi de ben e serviççi ò, ciu generalmente, comme strumento regolatô di rapporti de debito no concore necessaiamente l’utilitæ intrinsega do mezo mæximo, bensci a confiança inta so generâ açetaçion. Ninte de meno, o concetto de monæa no se presta a una definiçion ch'a se baze soltanto in sce 'na so caratteristega. Comme intermediaio inti scangi, a monæa a costituisce un mezo de pagamento. Ma questa fonçion a l'implica che una quarche disponibilitæ monetaia a segge trattegnua, into corso do tempo, da chi ne fa uzo; e consuetudine de pagamento di scistemi economichi moderni comportan, de norma, o decorso de intervalli ciu ò meno prolongæ tra i incasci e i esborsci. Otra che mezo de pagamento, a monæa a l'è, quindi, riserva de valô: saiv'a dî un di poscibbili moddi inti quæ i opiatoî econommichi pœuan mantegnî a riccheçça da quæ dispoñan. Meno streitamente connesse con quelle scinaoa mençunæ son e fonçioin da monæa comme mezua di valoî e comme termine de rifeimento inti pagamenti differii, aspetti che pœuan ascì no coexiste into mezo ch'o fonçioñe comme mezo de pagamento e riserva de valô. Convegne, ôtr'a ço, sottolinniâ a mancança de ogni necessaia connescion tra o contegnúo intrinsego da monæa e a soliditæ do scistema monetaio.
Se a monæa a fu incontestabilmente creaçion de l'economia mercantî, e no za do stato, a fu tuttavia a primma de creaçioin de l'economia mercantî da quæ i governi impreizan a impossessâse pe effetto da coniaçion, imprimmendo in sce-i peççi metallichi de figue ò iscriçioin, che finin pe fâ appai a monæa comme un’esprescion da sovranitæ di pubbrichi rézitoî. Questi no tardon a individuâ inta creaçion de monæa un mezo pe procurâ de intræ a l'eraio. Co-o tempo, s'è oservao che l’influença di goerni a poeiva eserçitâse ciu liberamente in sce-e monæe con circolaçion limitâ a de circoscrite aree statæ, inte l'ambito de quæ l'ea poscibile sarvaguardâ l’açetaçion di peççi metallichi deprexæ, conferindoghe o carattere de monæa legâ. Inti riguardi, invece, de monæe esteizamente usæ inti traffeghi internaçionæ, l’açetaçion a dipendeiva da l'apprexamento di mercanti. Liatri no avieivan mancao de sospende l’invio di metalli preçioxi verso i paixi e çecche di quæ se foisan reize responsabile de alteraçioin monetaie.
Un aspetto interessante de antighe vexiscitudine moniaie o l'è costituio da-e coscì díte "monæe inmaginaie" ò "ideæ" ò "numeraie" ò "de conto", che, a differença de quelle reæ e quæ soltanto poeivan êse impiegæ inti pagamenti effettivi, servivan pe fin de contrattaçion e de contabilizzaçion. Questo dualismo tra monæa astræta e monæa effettiva o l'ezaorì a so fonçion a-a fin do 18° secolo. Ma e variaçioin – disposte da-e aotoritæ pubbriche – do rapporto de monæe immaginaie a peto de monæe riæ realizzavan quelli mæximi effetti che ancœu s'attende da un processo inflaçionistego ò deflaçionistego. A coscì díta monæa immaginaia a costituiva za un ezempio de monæa-segno , saiv'a dî sprovvista de un effettivo contegnúo intrinsego in metalli preçioxi. Co-o voze do tempo, a circolaçion de mezi de pagamento de papê, rappresentativi de di determinæ quantitativi de metalli preçioxi e trasformabili inti mæximi a recesta di detentoî a s'andò affermando pe de raxoin de conveniença. Ançiché conservâ direttamente e con noteivi reizeghi i metalli preçioxi, risurtò vantaggiozo depoxitali presso de persoñe che gódívan de larga fiduccia (fravveghi, mercanti e scimili) e che relasciavan de norma di attestaçioin do so impegno a-a pronta riconsegna di metalli. Queste attestaçioin vègnan a so votta dœuviabile pe effettuâ di pagamenti. In sce queste baze sorzette l’attivitæ bancaia, divegnua particolarmente scignificativa pe i fenommeni monetai, alloaché o banchê o se reize conto da poscibilitæ prattica de fâ fronte a-e receste de converscion in metalli di segni cartaxei da lê rilasciæ, sença che questi foisan integralmente coerti da di metalli preçioxi. Appe' di attestaçioin rilasciæ, l'ea de fæto suffixiente a conservaçion de 'na prudençiâ ‘riserva parçiâ’, a differença poendo êse dœuviâ pe effettuâ di opiaçioin de imprestito. Coscì, mentre l’açetaçion di mezi cartaçei a continuava a bazâse in sce-a confiança, o scistema o l'ametteiva una creaçion de mezi cartacei murtipla a peto da disponibilitæ metallica mantegnua comme riserva: da una fonçion de sencia intermediaçion, o scistema bancaio o l'evorveiva verso una fonçion de parteçipaçion diretta a-a creaçion di mezi monetai.
Monæe perfette e divixonæ[Càngia | modifica wikitesto]
Pe scin ch'a circolaçion monetaia a fu costituia escluxivamente da de monæe metalliche, l’unitæ moniaia, ò monæa baze de un scistema monetaio a-a quæ tutte i âtre monæe do scistema mæximo vegnivan riferie, quand'a l'ea effettivamente coniâ (de votte de fæto l’unitæ monetaia a serviva unicamente da strumento contabile, monæa de conto, e a circolaçion a l'ea composta soltanto de murtipri e sottamurtipli) a doveiva êse uña e coscì pù i so murtipli. I sottomurtipli, invece (ò monæe divixonæ , divixonaie, suscidiaie, menue), dœuviæ pe di pagamenti picin e coniæ in metalli ò lighe de metalli no nobili, nasceivan in genere comme monæe imperfette ; saiv'a dî che se ghe dava un valô ligâ superiô a quello do metallo in lô contegnúo (o che o l'ea reizo necessaio ascì da-o fæto che a coincidença di doi valoî, dæto o scarso prexo di metalli no nobili, a l'aviæ recesto a coniaçion de monæe troppo grosse e troppo pezante) e conseguentemente, a-o contraio de quello che avvegniva pe e monæe perfette, se gh'attribuiva soo che un poei deliviatoio limitao e no s'ammetteiva pe quelle libertæ de coniaçion. Ogni scistema moniaio o risurtava coscì constituio da l'unitæ moniaia, coniâ ò ideâ, avente un valô corispondente a un dæto peizo de metallo fin, da de monæe do mæximo metallo de valô murtiplo de l'unitæ, quelle ascì de pin peizo e valô, e da de monæe divixonæ, de valô superiô a-o valô intrinseco, ch'ean açetæ in pagamento in quante convertibile inte precedente (e fun dîte perçò ascì monæe fiduciaie ).
Scistemi monometallichi ò bimetallichi[Càngia | modifica wikitesto]
Un scistema monetaio o poeiva êse monometallico ò bimetallico a segonda che a monæa ligâ con poei libiatoio illimitao (unitæ monetaia e so murtipri) a foise de un solo metallo, óo ò argento, ò de l'un e de l'âtro metallo. Perché o monommetallismo aoreo ò argenteo o fonçionesse in moddo perfetto ocoriva però che i privæ avessan facortæ de portâ sença limiti de sciorta metallo a-a çecca pe ótegnîne monæa e viçeversa (libertæ de coniaçion e de fuxon) e de fâ sciortî e intrâ metallo da-e frontee (libertæ de esportaçion e de importaçion); soltanto l’existença de queste doe libertæ a permetteiva de fæto un aotomatico processo de adeguamento do valô de scangio de monæa a-e variaçioin do valô commerciâ do metallo in quelle contegnúo. A traverso a so libbia trasfeibilitæ in corispettivo di sadi pascivi de bançe di pagamenti o metallo o tendeiva otr'a ço a distribuise tra i varri paixi in reçipproche relaçioin d’affæ in moddo da avei inte tutti o mæximo prexo, e i rapporti tra i livelli di prexi existenti inti varri paixi, ossæ tra i poei d’acatto de relative monæe, tendeivan a tornâ aotomaticamente in sce de poxiçioin de equilibbrio, qualoa temporaniamente se ne foisan allontanæ. Into bimetallismo, otr'a-o veificâse de sciudîte condiçioin pe e monæe segge d’óo segge d’argento, occoriva da pœu che vegnisse fissao o rapporto ligâ tra i uñe e i âtre in baze a-o rapporto tra i valoî commerçiæ di doi metalli. A-o scistema bimetallico se ricorse into 19° sec. inta spiança ch'o poese asseguâ megio do scistema monommetallico a stabilitæ do valô da monæa a traverso procesci compensatoî: questi poeivan però fonçionâ soo quande e deviaçioin do rapporto commerciâ tra i valoî di doi metalli da-o rapporto legâ ean de lieve entitæ e no vaivan a riportâ i doi rapporti a-a coincidença in caxo contraio. De nanti a-e forte fluttuaçioin do prexo de l'óo, e sorvettutto de l'argento, veificæse inti urtimi dexenni do 19° sec., o bimetallismo o doveiva perçò in breve tempo rivelâ a so inadeguateçça a razonze o fin ch'o se proponeiva. Pe a lezze de Gresham, segondo a quæ a monæa cattiva a scaccia a boña, questo o l'ea de fæto inandiao a trasformâse inte 'n scistema monommetallico a tipo âternao, a prœuvo a-a sciortia da-a circolaçion de monæe coniæ into metallo a favô do quæ s'ea mutao o rapporto tra i valoî; e l’Union (ò Liga) moniaia latiña ch'a l'aiva adotao o scistema bimetallico, a dovette a un çerto punto sospende a libera coniaçion de l'argento, ch'o s'ea deprexao, pe rompî o circolo attraverso o quæ l’óo o tendeiva a desmonetâse. Ne risurtò, inti paixi membri de l'Union, un scistema monetaio dîto bimetallismo rango ò incompleto (in quante soltanto e monæe d’óo conservon inte questo un carattere de monæe perfette e quelle d’argento fun aotomaticamente redúte a monæe divixonaie, ammettendose che o so valô legâ o poese superâ quello commerciâ) assæ vexin a-o monommetallismo. Pe a progresciva smonetaçion de l'argento, andò da pœu sempre ciu prevaindo o monommetallismo aoreo.
Monæe fiduciaie e bancaie[Càngia | modifica wikitesto]
Into 19° sec. da-a rente a-e monæe metalliche s'ea diffuzo però in mezua crescente a circolaçion de di surrogæ, sotta forma de biggetti de banca ò de stato convertibili in monæa, a corso fiduciaio ò legâ (monæa fiduciaia ), e da pœu ascì de assegni, sempre a corso fiduciaio (monæa bancaia ). Questi titoli de crença, quande scuveivan a fiducia do pubbrico, ean perfettamente in grao de adempî comme a monæa metallica a-a fonçion d’intermediaçion inti scangi e no impedivan che a monæa da lô rappresentâ a seguitesse a esplicâ l’âtra so importante fonçion de mezua comuña di valoî, permettendo che ogni ben existente into mercao o l'avesse un solo prexo, espresso in monæa, ançiché tanti prexi quanti son i âtri ben co-i quæ o pœu scangiâse, comme avvegniæ se a monæa a no ghe foise. I bigetti a corso legâ aveivan ôtr'a ço o poei deliviatoio inti pagamenti comme e monæe metalliche e comme queste poeivan, in condiçioin de stabilitæ di prexi, permette de amugiâ valoî pe o futúo, a traverso o risparmio, ò de trasportâli int'o spaçio (mediante, prez., a vendia d'immobili inte 'n lœugo e l'acatto co-o ricavao de di âtri immobili inte 'n lœugo despægio). Soltanto e fonçioin de riserva metallica de banche, ossæ de covertua da circolaçion cartaççia, no poeivan ovviamente êse desgugeite da-i biggetti emissi da-e banche mæxime, che pe do resto ean in grao de rappresentâ piñamente e monæe propiamente dîte, e, con quarche limitaçion, i assegni poeivan a so votta rappresentâ i biggetti a corso legâ. O monommetallismo aoreo (gold standard ) o l'andò pertanto sempre ciu trasformandose inte 'n scistema into quæ da-a rente e in lœugo de monæa d’óo circolava i biggetti de banca ò de stato a corso legâ, inte quelle convertibili, e questo scistema o fu largamente attuao inta so forma clascica fin a-a Primma guæra mondiâ.
O scistema monetaio internaçionâ[Càngia | modifica wikitesto]
Doppo o conflíto, ch'o l'aiva costreito a sospende o regimme aoreo pe adotâ o corso forçozo, e a prœuvo a-a grande deprescion do 1929-31, sorse l’exigença de un scistema moniaio internaçionâ ch'o disciplinesse: i rapporti de cangio tra e monæe inti differenti paixi (regimme di cangi); e modalitæ pe effettuâ de transaçuin con l’estero (regimme valutaio); e caratteristeghe di strumenti che in ogni momento vegnan universalmente açetæ comme mezo de pagamento e funçioñan da monæa de riserva (regimme de riserva); e modalitæ pe coreze de scituaçioin de squilibbrio inti pagamenti internaçionæ. Co-i accordi de Bretton Woods do 1944 o scistema aoreo o fu quindi ripristinao sotta forma de gold exchange standard (into quæ i bigetti son convertibbili in divize estere equiparæ, saiv'a dî a so votta convertibile in óo in âtri paixi), prefeio a-o gold bullion standard (into quæ i biggetti son convertibili in trappe d’óo se vegnan presentæ pe di valoî superioî a un minimo fissao da-a lezze) e a-a forma mista (in ta quæ l'è lasciao a l'institúto d'emiscion a çernia tra convertî in óo ò in divize estere i bigetti presentæ a questo scopo). Into 1973, doppo a crixi do scistema de Bretton Woods, s'instaorò un scistema ibrido bazao in sce-a fluttuaçion di cangi e in to quæ coexiste una pluralitæ de strumenti de riserva (multicurrency reserve system) e, sorvettutto da-o 1985, una gestion ciu attiva e coordinâ di cangi da parte di aotoritæ di prinçipæ paixi (managed floating). Un tâ scistema, consentindo co-ina çerta flescibilitæ l’adeguamento a-i mutamenti de condiçioin economiche e di equilibbri politichi e sociæ, o tendeiva verso di tasci de cangio ciu stabbili graçie a 'na sorveggiança murtilaterâ di tasci e a l'instituçion de zone obiettivo, saiv'a dî de bande de fluttuaçion de ampieçça predeterminâ, de quæ un ezempio o l'è stæto o scistema monetaio œüropeo. Tuttavia questo scistema o l'è stæto oggetto de nomioze controversce in quanto o necescitava de una limitaçion da sovranitæ monetaia naçionâ pe o dovúo coordinamento de politiche economiche.
Corso forçozo da monæa[Càngia | modifica wikitesto]
Va ricordao che se vegne sospeizo a convertibilitæ e proclamao o corso forçozo di bigetti, questi da surrogæ da monæa se trasforman in vea e propria monæa (carta monæa , ò monæa cartacea) e, se a so circolaçion a foise contegnua d'inti limiti do fabezœugno naçionâ de mezi de pagamento, porieivan a rigô seguitâ a asciorve e fonçioin da monæa sença gravi disturbi. Ço però no aven perché a-o corso forçozo se ricore proppio ò pe sarvâ, accollandone e pascivitæ a-o stato, di instituti bancai pericolanti in conseguença de eccescive immobilizzaçioin, ò pe sarvaguardâ o mæximo institúto de emiscion da-e conseguençe de un imprudente allargamento da circolaçion ò de una contraçion de so riserve, ò sorvettutto pe fornî un’intrâ strazordenaia a-o stato o deficit de banço do quæ o no segge âtrimenti sanabile ò o pagge destinao a allargâse, comm'aven, prez., a-o començo de una guæra. L’inflaçion, in tâ caxo, a traverso a svalutaçion di bigetti, a mette a dispoxiçion do stato una parte do poei d’acatto primma godio da-i çittadin e a permette coscì de fâ fronte a-e speize ecceçionæ in atto ò previste. Amanaman che cresce a quantitæ de biggetti in circolaçion diminuisce però a fiduccia do pubbrico che, pe quante obrigao a açetâli in pagamento, o çerca de desfâsene a-o ciu fîto, renonçiando a servîsene comme mezo de accumulaçion e sciña, a inflaçion avançatiscima, comme mezo de scangio, tant'è che se verifica inte quarche caxo o fenommeno da fuga da-a monæa e se torna a-o baato. No essendo ciu poscibile alloa restaorâ a fiducia do pubbrico inta monæa coscì desvalutâ, no resta che cangiâla co-ina nœuva monæa (cangio da monæa); ma pœu succede invece che se façç'a tempo a arestâse in sce-a via de l'inflaçion e che se posse, a poco a poco, a arrivâ, graçie ascì a-o sviluppo de l'attivitæ economica ch'a riasciorbe l’eccedença de monæa, a-a stabilizzaçion di prexi e di cangi in sce di nœuvi livelli.


c: text/html

text:
Magrun grossu neigru
Magrun grossu neigru (Phalacrocorax carbo), grossu oxellu de mâ de cû scüu, cu-in lungu beccu a cancætu e in lungu collu a cantabrün-a. U l'e lungu da 70 a 102 cm. cu-in avertüa di ae da 121 a 160 cm.
U xöa bassu, a 'n metru da l'ægua, cun sbatte di ae cunstante.
U passa tantu tempu inmobbile in scî scöggi a suigiâse , soventi cu-e ae averte pe sciügâse e ciümme, doppu c'u l'ha fætu u bagnu.
Ecelente pescou, u se bulla ogni menütu, u l'aresta sutt'ægua 45 segundi, u turna sciü, magara 100 metri ciü in la, u repiggia u sciou pe chinze segundi e u se bulla turna.
Pâ che in Cin-a e in Giapun î dövian pe pescâ: i tegnan ligæ o-u strilæn e ghe strenzan in laççu o-u collu de moddu che nu possan culâ i pesci che piggian; i fan anâ inte l'ægua e da pö î tian sciü e ghe fan caciâ i pesci che gh'è arestou intu canuezu.

robotstxt: allowed

filter: keep


text:
Pierre Simon Laplace
Pierre Simon de Laplace (Beauomont-en-auge, Calvados, 1749 - Parigi 1827), astronnomo, fixico e matematico , un di mascimi sciençiæ françeixi de l'epoca napolionega.
A so œuvia fondamentâ a l'è o Traité de mécanique céleste (5 voll., 1798-1825), in ta quæ o l'espoñe de importante scoverte e innovaçioin (teoria de perturbaçioin, secolæ e periodiche; perturbaçioin mutoe de Giove e Saturno; teoria dinamica de maree ecc.). O dette di noteivi contribuii a l'elettromagnetismo e a molti âtri campi da fixica (teoria di fenommeni capillæ, acustega, teoria di gas, calorimetria ecc.); in matematica o fu determinante pe o sviluppo de l'analixi algebrica e infiniteximâ e o calcolo de probabilitæ.
Vitta e attivitæ[Càngia | modifica wikitesto]
De modesta famiggia de agricortoî, ciammao a Pariggi a 18 anni da J. d'Alembert, o divegne rapidamente famoso pe i so loei e o fu cormao de onoî da Napolion (ministro da pubbrica Istruçion, ma pe poche settemañe, into 1799; subito doppo senatô, da pœu, into 1803, cançellê do senáto). A prœuvo Laplace o reize però omaggio a Luigi XVIII, ch'o-o nominò pâo de França e marcheize.
Into 1816 o fu eletto membro de l' Académie française.
L'œuvia prinçipâ de Laplace a l'è o za çitao Traité de mécanique céleste. In questo son esposte e riçerche precedente a quelle de Laplace in sce-o moto e in sce-a figua di pianeti, e e nomiose e importante scoverte e innovaçioin do Laplace mæximo (teoria de perturbaçioin, secolæ e periodiche; teoria de l'acceleraçion secolâ da Luña; invariabilitæ secolâ de distançe medie di pianeti da-o Sô; teoria de l'attraçion di sferoidi; perturbaçioin mutoe de Giove e Saturno; teoria dinamica de maree; ecc.). inte riçerche in sce-i sferoidi Laplace o se servì de l'equaçion A2u = 0 (equaçion de Laplace) e de fonçioin sfeighe; queste riçerche g'han quindi rilevo ascì pe i contribuii a l'anallixi matematica. Inte una Expoxition du système du monde (1796), Laplace o deliniò sença formalismi matematichi e linnie generæ da meccanica çeleste, dando una ciu rigorosa formulaçion a-a teoria cosmogonica de Kant in sce l'origine do scistema solâ. Di importanti contribuii Laplace o l'apportò a l'elettromagnetismo (scistemaçion da teoria di campi elettrichi e magnetichi; formule elementæ di açioin magnetiche), comme in âtri campi da fixica (teoria di fenommeni capillæ, carcolo da veloçitæ de propagaçion do son, teoria di gas, calorimetria, ecc.), e, numeroxi e importantiscimi, into campo de l'analixi, algebrica e infiniteximâ (serie numeriche, serie trigonommetriche in doe variabile; fraçioin continnoe; integraçion di equaçioin differençiæ a-e derivæ ordinaie e a-e derivæ parçiæ; equaçioin a-e differençe finie, equaçion de Laplace, teoria do potençiâ, ecc.).
O feççe parte da primma commiscion incaregâ da çernia de unitæ fondamentæ pe o scistema metrico deximâ.
Laplace o pubbricò inoltre doe œuvie fondamentæ in sce-o calcolo de probabilitæ: a Théorie analytique des probabilités (1812), e ciu tardi (1819) un sazzo filosofico in sce-e probabilitæ. Inta primma Laplace o dimostra un celebre teorema (dîto ancœu de Laplace-Ljapunov): o caxo, inteiso comme l'effetto risurtante da un grande numero de piccene caose indipendente, o porta a-a lezze de distribuçion normâ, gaussiaña.


text:
Categorîa:Stati de l'Italia do passòu
L'Italia da a cheita de l'Impeo roman a l' unificaçion a l'è stæta formâ da diversci stati indipendenti.
Indiçe
Stati de l'etæ de mëzo[Càngia | modifica wikitesto]
Stati do Sacro Impè Roman[Càngia | modifica wikitesto]
- Contea de Asti
- Ducato de Benevento
- Vescovato de Bressanon
- Prinçipato de Capua
- Contea de Goriçia
- Regno d'Italia
- Marche
- Ducato de Milan
- Marchesato do Montferoö
- Stato pontifiçio
- Prinçipato de Salerno
- Marchesato de Saluzzo
- Ducato de Savoia
- Marca Aleramica
- Contea de Soran (Aldobrandeschi)
- Ducato de Spoleto
- Vescovato de Trènto
- Ducato de Toscann-a
Stati independenti[Càngia | modifica wikitesto]
- Regno Lombardo
- Regno de Siçilia
- Terra Sancti Benedicti
- Patriarcato de Aquileja (Patrie dal Friûl)
Prinçipa comun independenti[Càngia | modifica wikitesto]
Stati do ex- Impè Bizantin[Càngia | modifica wikitesto]
- Ducato de Amalfi
- Ducato de Gaeta
- Ducato de Nappoli
- Ducato de Sorrento
- Repubbrica de Venessia
- Esarcato de Ravenna
- Trani
Italia in t-o 1492[Càngia | modifica wikitesto]
- Ducato de Savoia
- Marchesato de Saluzzo
- Marchesato do Montferoö
- Marchesato de Finâ (Do Carretto)
- Contea de Asti
- Contea de Goriçia (annessa a l' Impeo Austriaco in to 1500)
- Ducato de Milan
- Repubbrica de Venessia
- Repubbrica de Zena
- Marchesato de Mantova
- Mirandola
- Carpi
- Prinçipato de Correggio
- Ducato de Ferræa, Modena, e Reggio (Casadda d'Este)
- Ducato de Urbin (Montefeltro)
- Ducato de Massa
- Repubbrica de Lucca
- Repubbrica de Firense
- Repubbrica de Sienn-a
- Contea de Pitiggian-Soran (Orscin)
- Ducato de Braççan
- Stato pontifiçio
- Ducato de Sora
- Regno de Nappoli (offiçialmente o Regno de Siçilia)
- Regno de Siçilia
- Regno de Sardegna
Italia in to 1559[Càngia | modifica wikitesto]
Doppo a Paxe de Cateau - Cambresis:
- Ducato de Savoia
- Saluçço
- Marchesato do Montferoö (Gonzaga)
- Contea de Asti
- Ducato de Milan (Spagna)
- Repubbrica de Venessia (co a Dalmaçia)
- Repubbrica de Zena
- Ducato de Mantova (Gonzaga)
- Ducato de Parma e Piaçensa (Casadda Farnese)
- Mirandola
- Scignorìa de Correggio
- Ducato de Ferræa
- Ducato de Modena e Reggio
- Repubbrica de San Marin
- Ducato de Urbin (Da Rovie)
- Ducato de Massa e Carræa (Cybo)
- Lunigiann-a
- Repubbrica de Lucca
- Priasanta
- Ducato de Firense, Gran Ducato da o 1569 (Casadda di Meghi)
- Contea de Pitiggian-Soran (acquixia da a Toscann-a in to 1604)
- Stato di Presciddi
- Ciomgin, Prinçipato da o 1594
- Ducato de Castro (Farneise)
- Stato pontifiçio
- Regno de Nappoli (Spagna)
- Regno de Siçilia (Spagna)
Italia in to 1748[Càngia | modifica wikitesto]
Doppo o trattoö de Aix-la-Chapelle
- Regno de Sardegna, Prinçipato de Piemonte e Ducato de Savoia
- Ducato de Milan (controlloö da l'Austria)
- Repubbrica de Venessia
- Ducato de Parma, Piaçensa, e Guastalla (unna ramma cadetta di Borbopn spagnolli)
- Ducato de Modena (Casadda d'Este)
- Stato pontifiçio
- Repubbrica de San Marin
- Ducato de Massa e Prinçipato de Carræa
- Prinçipato de Ciomgin
- Repubbrica de Zena
- Repubbrica de Lucca
- Gran Ducato de Toscann-a (Asburgo Loænn-a)
- Regno de Nappoli e Regno de Siçilia (in union personâ sotto a ramma cadetta di Borboin spagnolli)
Italia a o tempo do Napolion (1796 - 1814)[Càngia | modifica wikitesto]
Doppo l' invaxon do Napolion:
- Repubbrica Ligure (1796 - 1805), annessa a a Fransa
- Repubbrica de Alba (1796 - 1801), annessa a a Fransa
- Repubbrica Cispadann-a (1796 - 1797), ha formoö a Repubbrica Cisalpinn-a
- Repubbrica Transpadann-a (1796 - 1797), ha formoö a Repubbrica Cisalpinn-a
- Repubbrica de Bergamo (1797)
- Repubbrica de Brescia (1797)
- Repubbrica de Cremma (1797)
- Repubbrica Bologneise (1798)
- Repubbrica Cisalpinn-a (1797 - 1802) transformaa in ta Repubbrica Italiann-a
- Repubbrica de Anconn-a (1797 - 1798), unia a a Repubbrica Romann-a
- Repubbrica Romann-a (1798 - 1800)
- Repubbrica Tiberinn-a (1798 - 1799) capitâ Peruggia, uniâ a Repubbrica Romann-a
- Repubbrica Partenopea (1799) capitâ Nappoli
- Repubbrica Subalpinn-a (1800 - 1802)
- Regno de l'Etruria (1801 - 1807)
- Repubbrica Italiann-a (1802 - 1805)
- Prinçipato de Lucca e Ciongin
- Regno d'Italia (1805 - 1814)
Italia in to 1816[Càngia | modifica wikitesto]
Doppo o Congresso de Vienna:
- Regno de Sardegna
- Regno Lombardo-Veneto (parte de l'Austria)
- Ducato de Parma (sotta Maria Loïsa, Duchessa de Parma, muggê do Napolion. Doppo a so mòrte in to 1847, Parma e Piaçensa son finie sotto a casadda di Borbòin-Parma, Guastalla sotto o Ducca de Modena)
- Ducato de Modena e Reggio - union co o Ducato de Massa e o Prinçipato de Carræa.
- Repubbrica de San Marin
- Ducato de Lucca (sotto a casadda di Borbòin-Parma)
- Gran Ducato de Toscann-a (Casadda de Asburgo Loænn-a)
- Stato pontifiçio
- Regno de doe Siçilie
Pe òua sta categorîa a no contegne pàgine ò file murtimediæ.


text:
Liguria
A Liguria, a l'é 'na region de l'Italia setentrionâ grande 5.410 km², de 1.609.013 de abitanti (2003), con capoleugo Zena. Confinn-a a levante co-a Toscann-a e l'Emilia-Romagna, a nòrd co-o Piemonte, a ponénte co-a Fransa e a sud co-o mâ Ligure.
O nomme o vegne da l'antiga popolaçion di liguri.
Capoleughi de provinsa[Càngia | modifica wikitesto]
I capoleughi de provinsa da Liguria son (da ponente a levante):
Stóia[Càngia | modifica wikitesto]
I antîghi Liguri i se stansian in sce o liturâle meditèraneo da-o Rodano a l'Arno, ma pói e migrasioin di Celti, comme ascì e colonizaçioin de Fenixi, Greghi e Cartagineixi, i se mesc-cian e se sostitoisciàn parsialmente ai Liguri a partî do IV secolo a.C. .
A Liguria costiéra a l'è suttamissa üffiçialmente dai Rumäni sulu in t'u II secolo a.C., con varie sacche autónume che, pe e caratteristiche do teritöio, i rescistiàn ao controllo diretto centräle ancùn pe' qärche dêxenn-a d'anni.
A parolla Ligure / Liguria a l'è daeta a stu pòpolo primma da Greghi, pöi da i Romani e a veu dî leugo palodôzo, acquitrìn.
In etæ clascica çentri importanti son Genua, Savo, Vada, Alba Intemelium, Alba Ingaunum, Lunae (st'ürtima a perdià manimàn d'importança scinn-a a-o definitio abandon into XIII secolo). O periodo storico ciù importante pe' a region o l'è o basso medioevo, con curmine da-a meitae do sec. XIII a-a meitae do sec. XIV (o se peu individoâ l'inisio de 'na longa decadensa a-o 1340, miandola inte in quaddro internaçiunâle, con i avegnimenti anatòlici e a crixi de vie comerciâli aziatiche pe via da fin da pax Mongolica e ascì a vegnua di Ming int'ou Gattäiu). A stóia ligure in etæ mediêväle a l'è da çercä föa da a tæraferma, ciüttóstu marginäle pe capî l'insême. In pratica, a stóia mediêväle di Liguri a va çercâ feua da-a Liguria.
A se svilùppa difæti, a partî da-a primma esperiensa cruciäta, in zu a-e ativitae - esplorative primma e mercantili pöi - de-e famigge e di alberghi po-u ciù zeneixi, interessando comonque a vitta de gente de tùtto u teritöiu da region. A forsa econòmica da Repubbrica mainâ a se manifesta con in impero coluniâle ante litteram in senso fortemente e strèitamente econòmicu, con bâzi politiche faete da 'na fitta ræ d'acòrdi politici e mercantili inte tùtto o Mediterraneo e o Mâ Neigro; dense son e prezense mercantîli liguri da Gibiltæra scinn-a l'Azia çentrâ, con testimonianse documentae inte 'na miriade de pòrtî e crûxevia comerciâli.
Pe mensionâne i ciù importanti:
- Southampton,
- i pòrti de-e Fiandre,
- Gibiltæra,
- l'area de Siviglia / Cadice / Sanlùcar de Barrameda,
- a Provença tùtta,
- a Corsica comme posediménto diretto da Repubbrica de Zena pe ciù de 6 secoli,
- a Sardegna,
- a càsta nordafricann-a con Bugia, Biserta, Bona e Tabarca,
- l'Egitto a Damietta e Alesciandria,
- Cipru con 'na longa ocupasion do pórtiu de Famagusta e o scacco econòmico a-a Coronn-a,
- Malta
- tütta a cósta mediurientäle da Gibellettu, za feudu persunäle de inn-a famiggia ligüre (i Embriæghi), scinn'a-a l'Armenia de Cilicia, passandu pe' Cesarea, Tiru, Sidun, Giaffa, Beirut, San Zane d'Acri.
- l'Anatolia, con a longa vitta d'a colònia de Scio (Chios), e Focea (Fogliavecchia), Metelino, Pera de Costantinopoli, Bursa, Trebisonda, Sinope, Erzurum, Erzincan, Iconio (Konya), Enos, Cesarea d'Anatolia, Savasto (Sivas), Alessandretta
- a costa romena con Vicina, Moncastro, Chilia, Enisala, Isaccea
- a Crimea con Caffa, Soldaia, Cembalo,
- e foxe do Don con Tana
- i cruxevia aziatichi di Astrakhan, Sarai, Samarcanda, scinn-a Culgia (Almaligh, o Armalicco) e a a Cinn-a sùd ocidentâle, con un fondaco documentòu scin dinànsi a Taiwan.
- a Mesopotamia, con mercanti e costruttoî navæ a Baghdad
Comme o l'à scrito Roberto Sabatino Lopez, i alboî de mainaie reæ ingrese, spagnolla e sorvettùtto françeise gh'àn e reixe inta scheua ligre, co a ciamâ de meistranse da e Rivee atte a formâ meistri d'ascia e arsenæ indipendenti. A Ligüria a s'è distinta atrescì in epoca mercantî e tardo medioevä pe i so esploratoî (comme i fræ Vivadi, Leon Pancado, Lançerotto Maroxello, Antoniotto Usodemâ, segondo reçenti stüddi Zane Cabotto, oltre ovviamente ao ciù noto Cristoffa Combo) e armiraggi (in primis Beneito Zaccaria, poi Ansado De Mari, Oberto Doria, Oberto Spinnoa, scin a Andria Doria).
Insciaa tòraferma Zena a piggia gradualmente o controllo dùa maggiô pärte d'a Liguria, fin al a cheita de l'urtima çittæ restâ formalmente libera, Sann-a, into 1528. Co a fin do mondo coloniä concomitante a l'avansâ ottomann-a (cheita de Bizansio do 1453 e de Caffa do 1475), comensa unn-a neuva era. O periodo ch'o va da Carlo V / Andria Doria sin a i inissi do XVII secolo, ''El siglo de los Genoeses'', o l'è caratterizzao da o poei finansiaio di banchê zeneixi e dai prestiti a a Coronn-a de Spagna. A Seiçento inoltrao començiâ unna neuva e diversa lunga decadensa ch'a se protraiâ per tutto o Setteçento, scin a a renascita do periodo Napolionico e d'a Revolusion Industriä.
A preuvo a l'invaxon françeise d'e truppe do Napolion Bonaparte do 1797, a Repubbrica Zena a l'é primma transformâ inta Repubbrica Ligure e dòppo anessa ao territoio françeize. A cheita do Bonaparte a coincidiâ co a fin de l'indipendensa de l'arcuâ region: dopo l'efimera Repubbrica Zeneise, do 1814, o Congresso de Vienna o decretiâ, malgraddo i despiæ tentativi diplomatichi do Senato de sarvâ l'indipendensa e malgraddo a ferma contraietæ popolâ, l'anescion a l'invizo Regno de Sardegna, da sempre in conflitto co-o poei dugâ. Nisciunn-a inutile quanto iresponsabile açion politico/militâ a saiâ intrapreiza a seguito de questa decision, pe a paleze mancansa d'òmmi e mezzi d'a desarmâ Repubbrica de fronte ae potensialitæ belliche di Piemonteixi e de fòrse internasionæ prezente a Vienna. Termina coscì 'na stoia millenaia de aotonomo governo repubrican. In etæ risorzimentâ l'apòrto de Patrioti liguri (Gioxeppe Mazzin, Goffredo Mameli), pe no çitâne che un pâ o saiâ determinante pe a formasion do Regno d'Italia.


text:
Lusciandro Magno
Lusciandro III re de Macedonia dîto "Magno" (gr. ἈλέEavδpoς ὀ MέYaς, lat. Alexander Magnus , Pella 356 - Babilonia 323 a.C.), figgio de Feipo II, o fondatô da potença macedone, e de Olimpiade, figgia de Neottolemo re d'Epiro.
Uña de maggioî figue da stoia, o dominò a Grecia, chiña da civiltæ occidentâ, e o fu abile stratega e conquistatô. Denominao "Magno" in conseguença di so trionfi, Lusciandro o fu l'incarnaçion de l'eroe temeraio, morto a-o curmine da so gloia poco ciu che trentenne e intrao subbito inta lezendia. L'immenso impeo da lê edificao, partindo da-a Macedonia e da-a Grecia, o zonse a abbraççâ l'Egitto in Africa e in Axia scin a-o sciumme Indo: in tâ moddo se creon di nœuvi ligammi tra i popoli soggetti e se intenscificon i contatti tra curtue e civiltæ diverse, estendendo enormemente l'influença da civiltæ grega.
Vitta[Càngia | modifica wikitesto]
Da-o 343 o l'ebbe a meistro Aristotele; a soli sezz'anni, mentre o poæ o se recava a assediâ Bizançio, o l'ebbe a reggença in Macedonia; o se distinse da pœu inta battaggia de Cheronea (338). quande o Feipo II o fu assascinao (336), o l'asceize a-o trono tra difficortæ d'ogni genere, a l'interno e a l'esterno. Ma Lusciandro o seppe arecœugge subito o favô de Antipatro e Parmenion, i doi moei generæ, e de tutti i zoeni macedoni. Inta Grecia o feççe cessâ e velleitæ de ribellion di Teben e di Atenieixi e a Corinto o se feççe confermâ da-a liga ellenica comandante da spediçion za progettâ da Feipo contro a Perscia. Vottose quindi contro i nemighi interni, o se desbaraççò, faxendoli tutti amaççâ, de Attalo e de quelli che poeivan rivendicâ di diritti a-o trono. O se voze' alloa contro i popoli vexin: o sottomisse i Triballi e o sconfisse o prinçipe illiigo Clito; o destrusse Tebe in rivotta pe a fasa notiçia che o Lusciandro o foise morto. Deliviaose coscì da-i nemighi interni e esterni, o Lusciandro, in attuaçion a-o progetto paterno, o mosse guæra a-a Perscia. Inta primmaveia do 334 o passò l'Ellesponto con un esercito de circa 40.000 ommi tra i quæ 5000 cavaggei; scarsci ean i alliæ greghi mentre unicamente grega a l'ea a flotta de 160 nave. O sbarco o l'avvègne façilmente e o Lusciandro o mosse l'esercito longo a costa; un scontro in sce-o sciumme Granico o fu nettamente favoeive a-i Macedoni. L'Axia Menô a caze' alloa quæxi sença resciste, l'oppoxiçion de Mileto e de Alicarnasso a receize di longhi asseddi ma a-a fin queste ciaççeforte persiañe cedettan, lasciando Lusciandro patron de tutta a Caia.
Poeuscia o re passò inta Liçia e inta Panflia e, a traverso a Pixidia, o razonse Gordio inta Frixa; con de nœuve forçe portæghe da Parmenion, a traverso a Paflagonia e a Cappadocia, o chinò in Çiliçia e o zonse, sença incontrâ rescistença, a Tarso dove o se ammaotì gravemente e o fu pe moî. Inti presci, a-e porte sciriache, o Daio o l'aveiva fra tanto preparao a rescistença: lasciao passâ Lusciandro e arrivaoghe a l'improvista de de rê da-e pendixe do monte Aman, o çercò de serrâlo inte una morsa tra i monti e o mâ. A battaggia de Isso che ne seguì (nov. 333) a fu un'âtra gran vittoia de Lusciandro; aoa, sci ben ch'o poese impadronîse de regioin interne de l'Axia, o prefeì assoggettâ e regioin costee pe levâ a-o nemigo e so base navæ. O s'impadronì sença lotta de Aado, Bibblo, Scidon; longhi meixi ghe vosse invece pe espugnâ Tio e da pœu de Gazza. Doppo fu façiliscima a conquista de l'Egitto che mâ sopportava a dominaçion persciaña. Inte l'uverno 332-31 o Lusciandro o fondò Lusciandria inta region do Delta, de li o se spinse scin a l'oaxi de Sciva a venerâ o dio Ammon.
Assostaose a Menfi pe riorganizzâ l'Egitto, o tornò in te l'Axia pe a conquista definitiva da Perscia: o l'avançò indisturbao scin a l'Eüfratte e a-o Tigri, o se scontrò co-e forçe de Daio o 1° ott. 331 presso Gaogamela e e sconfisse definitivamente. Occupâ Babilonia e da pœu Susa, o Lusciandro o passò inta Perscide vea e propria e, impadroniose de Perseppoli, o cattuò i immensci tesoi da corte e o destrusse o famoso palaççio di re de Perscia. Padron ormai de tutto o regno perscian, o Lusciandro o ne conservò a divixon in satrapie a-a quæ testa o pose di ófiçiæ macedoni, ossæ di prinçipi indigeni ascistii però da di generæ macedoni; i tributi reston immutæ, pe i indigeni, mentre e çittæ greghe ne fun esentæ. Un tentativo do generâ Memnon de sollevâ a Grecia contra i Macedoni o fallì co-a morte de lê, comme pù fallì a Megalopoli un'insurreçion guidâ da-o re spartan Agidde III ch'o ghe perse a vitta (331). Inte l'aotunno do 330, o macontento di vegi Macedoni pe e forme sempre ciu orientæ do çeimoniâ preteiso da Lusciandro o sfoxò in te una conzua: ghe fun implicæ, corpeivi ò no, Parmenion e so figgio Filotta, che fun amaççæ pe orde do re.
De di âtri incidenti tra Lusciandro e i Macedoni fun vittime ciu tardi Clio e o storico Callistene ch'o l'ea a-o seguito da spediçion. Lusciandro o vosse da pœu vendicâ Daio ch'o l'ea stæto amaççao da-o satrapo Besso: o l'inseguì Besso attraverso varie regioin, che man a man o sottometteiva, e razontolo, o-o feççe condannâ a morte da una corte persciaña. Quindi o l'assoggettò i Massageti e a Sogdiaña; inta primmaveia do 327 o allestì infin l'urtima spediçion, in India. O mosse con un esercito de circa 40.000 ommi e o vinse in battaggia o re Poro ch'o fu fæto prexonê in sce-e rive de l'Idaspe; o fondò e colonie de Buçefala e de Niçea. Da pœuscia o se spinse oltre pe razonze o mâ orientâ, ma l'oppoxiçion de l'esercito ormai stanco a-o costrinse a un longo e disastroso viægio de ritorno ch'o se concluse a Susa inta primmaveia do 324. Chì, pe favoî a fuxon tra vinçitoî e vinti e dâ a-o tempo mæximo un esempio (comme precedentemente o l'aveiva sposao Rossane, figgia de un prinçipe da Battriaña), o sposò Statira, figgia de Daio, e Parisatide, figgia de Artaserse III; chì ascì o razonsan de ambasciaje greghe aseguandolo ch'ean stæti esaodii i so dexidei circa a so divinizzaçion e o reciammo di esuli inte çittæ elleniche. Mentre o preparava una nœuva spediçion verso l'Arabia, o Lusciandro o se ammaotì in Babilonia e doppo dozze giorni o moì, o 13 zugno 323, a soli 33 anni e doppo 13 anni de regno. L'impreisa de Lusciandro a fu feconda, scin a-o de là do disegno mæximo de lê, de risurtæ grandioxi inta stoia da civiltæ umaña. Da-o sfacelo, façilmente prevedibile, do so impeo vègnan sciu de fæto quelli regni ellenisteghi che propagon a civiltæ grega tra e popolaçioin de l'Axia e contribuin a formâ quella unitæ curtuâ eüroaxiatica in sce-a quæ doveiva da pœu desgœuggise e frûtificâ o crestianeximo.
Lettiatua[Càngia | modifica wikitesto]
A figua de Lusciandro a se prestava mirabilmente a di amplificaçioin lezendiaie: queste, za presenti in te di œuvie no goæi posteioî a-a morte de lê, confluin ben fîto primma inte una specie de romanço epistolâ (molti frammenti in sce papio) e quindi in te 'na vitta romançâ de l'eroe fasamente attribuia a Callistene e traduta in latin da Giulio Valeio (sec. 3°) e da pœu da un Lion arçipræve (sec. 10°). Into Medioevo, oltre e verscioin latiñe do psœüdo-Callistene, di âtre fonti clasciche ascì son a-a base de l' Alexandreis do Guartê de Châtillon, mentre l'elemento deteiô da lezendia o l'è prevalente inte varie cançoin in sce Lusciandro, arcuñe de quæ costituiscian di incunaboli preçioxi de lengue romançe (sec. 12°): l'è particolarmente da ricordâ un poema in ciu de 20.000 dodecascillabi ch'o l'ebbe a aotoî Lambert le Tort, Alexandre de Bernay e di âtri. Inta lezendia medievâ, ricca de prodiggi, de faoe e de magie in gio a-a figua do Lusciandro tramutao in eroe cavaggesco, a lettiatua franco-provençâ a l'è in primma linia, ma ascì in Germania, in Spagna e âtrove a l'incontra largo favô e nomioxi vorgarizzatoî: i Nobili fæti de Lusciandro Magno son un'ottima prosa italiaña do 14° sec., basâ in sce-a verscion latiña de l'arçipræve Lion. Inte l'Oriente ascì, mentre no pâ che se conservesse goæi memoia da vea impreisa de Lusciandro, se diffuse strazordenaiamente a lezendia, movendo ascì chì da-o psœüdo-Callistene, a quæ verscion sciriaca (6° sec. d. C.?) a l'è a-a base de succescive verscioin e ramificaçioin. Se sviluppò particolarmente in Oriente a parte da lezendia relativa a-a desceisa de Lusciandro into mondo di morti a-a riçerca da vivagna da vitta, e quella da gran miagia da lê costruia pe resciste a l'invaxon de Gog e Magog (identificæ co-i Unni). Træti da lezendia s'incontran ascì inta lettiatua araba e specce into Coran, dove una votta Lusciandro o l'è stranamente confuso con Mosè: fonte arabe e no arabe confluiscian da pœu into Libbro di Re de Firdūsi (sec. 10°) e into Libbro de Lusciandro de di âtri inscigni poeti perscien, Nizāmī (sec. 12°) e Giāmī (sec. 15°), œuvie tutte in te quæ se accentua o carattere mitico de Lusciandro; a lezendia a l'è ascì nota a-i Ærminni, a-i Copti, a-i Turchi, a-i Indien, a-i Maleixi e a-i Ebrei: o Talmūd o l'è de fæto ricco de spunti træti da questa. O primmo che inte l'Occidente o se segge sottræto decisamente a l'influsso da lezendia, rimontando a de fonte clasciche (Curçio Rufo e Giustin), o l'è foscia o Petrarca inta breve vitta de Lusciandro contegnua into De viris illustribus.
Tiatro[Càngia | modifica wikitesto]
Fra i œuvie tiatræ inspiæ a-a figua de Lusciandro, a ciu celebre a l'è a tragedia in 5 atti de Jean Racine, Alexandre le Grand (1665). Tanto successo ebbe ascì o dramma de Pê Metastaxio, Lusciandro inte Indie (1727), che, muxicao ciu e ciu votte (se conta circa çinquanta partitue, de aotoî vari, da Lonardo Vinci a N. Porpora, da Chr. W. Gluck a N. Piccinni a G. Paisiello a D. Cimarosa a L. Cherubini). O divegne un di ciu fortunæ melodrammi setteçenteschi.
Arte figuative[Càngia | modifica wikitesto]
Numeroxiscime ascì, inti arte figuative, e œuvie che s'ispian a-a figua e a-i fæti de Lusciandro, segondo a tradiçion antiga, Lusciandro o vosse che i so retrætisti ófiçiæ foisan Lixippo pe a plastega, Apelle pe a pittua, Pirgotele pe a glittica, ma semmo che o raffiguon ascì Leocae, Aeçion, Antifilo, Filosseno, Elena. I immagine ciu famose ean "O Lusciandro co-a lança" de Lixippo e "O Lusciandro co-o furmine" de Apelle. O l'ebbe o sguardo feo, a cioma remontâ in sce-a fronte, a testa leggermente cegâ e sollevâ de lao, caratteri che ritrovemmo in te çerti ritræti comme l'erma Azara (Louvre), mentre âtri son ciu idealizzæ, e into tardo ellenismo se creò un tipo de Lusciandro Helios. O l'appâ inte de scene de battaggia e de caccia in sce-o sarcofago de Sidon a Costantinopoli, in sce-o mosaico da Casa do Faono de Pompei (Nappoli, Museo naz.), in sce de monæe ellenistiche e in sce di cammei.


text:
Potensa (fixica)
In te un travaggio, se ciamma Potensa o rapporto fra o travaggio eseguìo e o tempo impiegou.
Formula[Càngia | modifica wikitesto]
P = W / t
- dove P indica a potensa, W o travaggio e t o tempo. Notä a W corsiva indicante o travaggio, da no confonde con a W stampatella (veddi paragrafi seguenti) che a significa Watt.
Unna spiegazion pratica[Càngia | modifica wikitesto]
Immaginemmo de duveï effettuä un çerto travaggio: pe esempio portä un peiso de 10 kg a unna distansa de 2 km. Puemmo portalo in sce a spalla de un ommo oppure in sce o portapacchi de unna moto. In te i dui caxi o travaggio effettuoû o saiä o meximo (ricordemmo a definizion fixica de travaggio: forza x spostamento). L' ommo o trasporta i 10 kg lentamente, a moto veloçemente: pe questo o motore da moto o l' ha ciù potensa dell' ommo.
Ünitæ de mezüa[Càngia | modifica wikitesto]
In to Scistema Internazionale l'ünitæ de mezüa da potensa o l' è o Watt (W), oscia a potensa svilüppä quande se fa in te un segundo o travaggio de un joule.
- 1 Watt = 1 joule/1 segundo
In to Scistema C.G.S. a potensa a se mezüa in erg ao segundo (erg/s).
- 1 Watt = 10.000.000 de erg/s


text:
Pinco
O pinco o pinco zeneize o l' è stæto un tipo de nave mercantile a trei erbui a veia latinna con prua a speron e poppa a spegio. O l' ha avüo grande diffuxion in ta marineria ligure tra a fin do XVII e l'inizio do XIX secolo. A sö portä a l' andava dae 50 a 200 t.
O pinco o l' aveiva unna segunda attrezzatüa de veie quaddre da sostituï ae veie latinne pe e andatüe portanti.
O nomme pinco o porieiva derivä dall'olandeise pink[1] che zà in to medioevo o designava una imbarcasion piccinna da trasporto, pe çerti versci scimile ao pinco e dä quale quest' ürtimo o porieiva essê in parte derivou.
E raxioin do successo de questo tipo di imbarcasion pe un periodo storico coscí cirscoscrîto van çerchæ in ta sö economicitæ de gestion, versatilitæ, velocitæ e manovrabilitæ, doti che ne faxeivan anche un' unitæ efficace in ta lotta contra i pirati barbareschi.
Note[Càngia | modifica wikitesto]
- ↑ O. Pianigiani: Vocabolario Etimologico della Lingua Italiana
Bibliografia[Càngia | modifica wikitesto]
S. Bellabarba, E. Guerrieri: Vele italiane della costa occidentale: dal Medioevo al Novecento


text:
Ebraiximo
L'Ebraiximo (יהדות) o l'è a religion do pòpolo ebraico òu giudeo, bazâ insci scrîti da Torah, o sêu libbro sacro.
A l'è stæta a primma religion monoteìstica documentâ, sviluppâ primma de l'anno 1000 a.C. tra i pòpoli cananei, òu tra quelli foestê scciâvi in Egitto.
Insemme ao Crestianeximo, l'Islamiximo e a fede Bahá'í, l'Ebraiximo o va clascificòu comme religion abramitica, saiéiva a dî, quelle che reconóscian Abrammo comme pârte da sêu stöja sacra.
O se pêu dî ch'a segge difûza in tùtto o mondo fin da-a disperxon di ebrei iniçiâ inti tenpi de l'Impero Roman.


text:
Ushuaia (Argentinn-a)
Ushuaia (pronûnçia: Ussuàia), a l'è 'na çittæ da Patagonia argentinn-a, capolêugo da provinsa da Tierra del Fuego (Tæra do Fêugo).
A l'è a çittæ ciû oustrâ do mondo, a 54°48´57″S, 68°19´04″O.
A s'attrêuva inta costa sûd de l'ìsöa da Tierra del Fuego inte 'n gran gorfo, co-i monti Martial a nòrd e o Canâ de Beagle a sûd.
Ushuaia a sta a 3.260 km. da a capitâ naçionâ (Buenos Aires), e a 1.000 km. da l'Antartide, essendo o sêu pòrto o ciû vexin a o continente gianco.
A g'ha 'na popolassion de 45.785 abitanti (2001).
Anchêu a l'è 'n pòsto molto importante pe o tûriximo e ghe rivan nûmerose croxëe che fan di gîi attraverso a Patagonia e l'Antartide. A l'è vexinn-a a o Parque Nacional Tierra del Fuego, 'n parco natûrâ de gran importansa ecologgica.


text:
Battaggia da Meloia
A battaggia da Meloia, combatua tra o 6 e o 7 d'agosto do 1284 tra a flotta pizaña do poistæ Mooxin e o conte Ugoin e quella zeneize de Oberto Doia e Beneito Zaccaia, a se concruze co-ina sciacante vitoia de Zena, ch'a feççe dexemia prexonê, mentre 20 galee do conte Ugoin ariescin a repâ torna into Porto Pizan.
A fu a ciu cruenta e decixiva de battagge navæ combattue tra e doe repubbriche de Zena e de Piza, inta secolâ lotta pe o domiñio do Tirren.
Antefæti[Càngia | modifica wikitesto]
Inte l'anno 1284, dúando za da-o 1282 a guæra tra e doe çittæ, riavertose a caoza da rebellion a Zena do zuxe Cinarca, fætose vassallo de Piza, fu compio da-e doe parte di importanti preparativi navæ. Za un violentiscimo scontro o l'ea avvegnúo inti ægoe de Sardegna, a Taoæa, tra Enrico de Mai, capitan da scorta d'un ricco convóio zeneize, e un'armâ pizaña a-i ordini de Guido Zaccia, co-a perdia de dexe galee pizañe (arvî). Poco doppo i Zeneixi, a-i ordi de Beneito Zaccaja, bloccon o porto de Piza; ma approfittando de una momentannia assença da squaddra de blocco, tutta l'armâ pizaña, forte de 72 galee (segondo di âtre fonte 75), a sciortì a-o largo a-i ordeni do poistæ, o veneçian Albertin Mooxin, co-o propoxito d'impedî a conzonçion da squaddra do Zacaia con un'âtra de 52 galee che s'armava de sprescia a Zena a-i ordini de Oberto Doia. O Mooxin o condusse l'armâ inti ægoe de Zena, scheandose a desfia ape' do porto (31 luggio); ma o sorvezonze do Zaccaia o costrenzette o poistæ de Piza a allontanâse pe no êse preizo tra mezo e doe squaddre nemighe.
A-a so votta i Zeneixi scorin i Pizen, che, doppo avei vortezao verso cao Corso, ean tornæ a Porto Pizan.
Pe attiâ i nemixi a-a bataggia, o Doia o ricorse a un stratagemma, e ço è, o l'ordinò a-o Zaccaia de caâ e veie e i ærboi e d'ascondise co-ina parte de l'armâ (foscia presso Monteneigro de Livorno): scicché, contao e veje nemighe e vistele ben infeioî de numero a-e so, o Mooxin o deliviò d'açetâ o combattimento, e o sciortì da-o Porto Pizan dirizzendo verso o nemigo.
O scontro[Càngia | modifica wikitesto]
A battaggia a l'avvègne o 6 d'agosto vexin a-e secche da Meloia, e da primma a parse voze a favô di Pisen, che con 102 tra galee e nave menoî ean ben superioî a-e 60 do Doia, e appoggiæ a-e secche presentavan un aspetto formidabile. Ma a un tratto ecca avançâse contra a formaçion pizaña a squaddra do Zaccaia, ch'a dava a-i Zeneixi, se no a superioritæ do nummero, o vantaggio da sorpreiza. L'ea zœumoæ pe i Pizen troppo tardi pe retiâse e evitâ l'ingœuggimento de uña di ae, comandâ da Andrioto Saraxin. Se scombatte' a-a despiâ, no ciu pe a vittoia, ma pe a sarveçça. Quande o Zaccaia con doe galee acobbiæ, fra e quæ l'ea teizo una grossa cadeña, o vègne a investî a capitaña pizaña, troncandoghe de netto a-o primmo urto o stendardo gianco co l'inmaggine da Vergine, a linnia pizaña a començò a stocâse; da pœu, doppo 'na despiâ rescistença, ghe fu a rotta e incomençò l'inseguimento e o straggio. Solo l'aa scinistra, graçie a l'abilitæ e a-a prudença de Ugoin da Ghiardesca, ch'o a comandava, a poette mettise in sarvo, repando into porto e conservando coscì a Piza una parte de so forçe navæ, circa vinti galee. Di âtre, comme dixe l'inscriçion apposta in sci-a faciata de S. Mattê, gexa di Doia, 33 fun preize, 7 affondæ. E perdie di Pizen fun de circa 5000 morti e, segondo l'inscriçion, de 9272 prexonê[1]. Tra liatri o poistæ Moroxin, Lotto, figgio de Ugoin, pe no parlâ do fræ Rusteghello ch'o l'aviæ agiutao o Marco Polo a scrive o "Milion". E perdie zeneize ascì fun ben grave; ma mentre Piza sença retæra a no poeiva ciu repigiâse e, circondâ com'a l'ea da di feroxi nemixi (Lucca, Seña, Firençe), a l'ea destinâ irremediabilmente a perde libertæ e dominnio, Zena, avendo inte doe Rivee un'inezaoribile riserva d'ommi, a poe' ben fîto repaâ a-i vœui.
Conseguençe[Càngia | modifica wikitesto]
A guæra a se rebelò e a paxe a fu firmâ solo che o 15 arvî 1288. E condiçioin ean duiscime: i Pizen renonçiavan a-a Corsega, a-a Sardegna e a San Zane d'Acri; de ciu gh'aivan da versâ un'indenitæ pe quelli tempi enorme, a garançia da quæ cedeivan l'Elba. E claozoe no fun però respétæ e a guæra a repigiò. Zena a l'alestì 120 galee a-o comando de Corado Doia, ch'o sarpò o 23 agosto 1290 pe zonze pochi giorni doppo denanti Porto Pizan. Lucca, alliâ de Zena, a l'attaccava da tæra e a l'aiva ravaxao Livorno e tutta a campagna. I Zeneixi penetron into porto e destrussan e tore de difeiza, impin de magœu a foxe de l'Arno, stocon e pezante cadeñe de sbaramento e se-e porton via a tocchi pe distribuile e mettile in mostra appeize a varrie gexe, porte e palaççi da çitæ.
Segondo a tradiçion o ferâ Carlo (o "Chiarlo") Noxao (de Portoia o de Roiœu) o fu quello chi ebbe l'idea de aççende di fœughi sott'a-e cheñe de mainea che, ina votta affogæ, se stocchessan co l'asbrio de galee che gh'anavan adosso. Tanto fu l'orgœuggio de l'arte di ferræ de Zena che, quand'o moì, pe tantiscimi anni i so coleghi ghe feççan dî 'na messa in San Scisto e una lappide de marmao a fu miagiâ insci-a so caza, insci-o canto tra Vico drito Pontexello e o Borgo di Lanê[2] (demolio inti anni '30 do '900. Queste cadeñe fun da pœu restituie a Piza into 1860 in segno de riconciliaçion in ócaxon de l'unitæ d'Itallia, a parte doe magge ch'en ancon a Monegia[3]).
Di dexemia prexonê pizen che fun portæ a Zena ne tornò inderê un migiâ, tutti i atri moin e fun assotterræ into Campo Pizan.
A paxe definitiva tra Zena e Piza a fu firmâ o 13 d'agosto do 1300.
Bibliografia[Càngia | modifica wikitesto]
Notte[Càngia | modifica wikitesto]
- ↑ tanti che nascette o moddo de dî: "Se ti vœu vedde Pisa vanni a Zena".
- ↑ www.francobampi.it
- ↑ www.francobampi.it "Maglie delle Catene di Porto Pisano a Moneglia"


text:
Astor Piazzolla
Àstor Piazzolla (Mar del Plata (Argentinn-a), 11 mârso 1921, Bonesaire, 4 lùggio 1992), bandoneonista e compoxitô de tango argentin. Segondo molti specialisti, o l'è stæto o ciù importante muxicista de tango da segonda meitæ do secolo XX.
Ciammòu Astor Pantaleón Piazzolla, o l'è nasciuo da genitoì italien da çittæ de Trani, inta region de Puggia, emigræ in Argentinn-a.
O l'à studiòu armonìa e mûxica clascica e contemporannea co-a direttrice d'orchestra françeize Nadia Boulanger, e co-o sêu bandoneon, strumento tippico do tango, o l'à rinnovòu o gennere. O l'è stæto 'na figûa controversa inti confronti di argentìn, tanto muxicalmente comme politticamente.
A sêu mûxica, che lê o definiva comme "mûxica contemporannea de Bonesaire", a l'à avûo consenso primma in Ouròpa e inti Stati Unìi che into sêu pàize, e a l'à rappresentòu 'na vêa revolussion muxicâle drento a-o tango tradiçionâle.
'Sto "nêuvo tango" o l'è diverso da-o gennere originâle perché o dêuvia de dissonanse e di âtri elementi innovativi piggiæ da-o jazz, imparæ da Piazzolla quande o viveiva in America. O l'à ascì introdûto into tango di nêuvi strumenti, comme a chitara elettrica, o flòuto, o sassòfono, strumenti elettrònici e a batteria jazz, che scin a alloa into stile tradiçionâle n'ean ancon stæti doeuviæ.
I biògrafi afferman ch'o l'agge scrîto circa 3.000 pessi, ma o n'à solo registròu 500. Tra quelli ciù famôxi s'attrêuvan: "Adiós Nonino" (dedicòu a sêu poæ dòppo a sêu morte), "Fuga y Misterio", "Balada para un loco" (Ballâ pe un màtto), e l'operetta "María de Buenos Aires".


text:
APEC
L'APEC, 'Cooperaçion Economica Asia-Paciffigo, a l'`e un'organizzaçion politica e economica di paixi bagnæ da l'Oçeano Paciffigo. L'APEC a l'é stæta formâ in to 1989 e a g'ha 21 assoçiæ ancheu.
Paixi de l'APEC[Càngia | modifica wikitesto]
- Da o 1989: Australia, Brunei, Canada, Corea do Sud, Filippinn-e, Giappon, Indonexia, Malaysia, Neuva Selanda, Scingapô, Stati Unïi d'America e Thailandia
- Da o 1991: Cinn-a1, Hong Kong2 e Taiwan3
- Da o 1993: Mescico e Papua Neuva Guinea
- Da o 1994: Cile
- Da o 1998: Perù, Ruscia e Vietnam
- A Cinn-a a rapresenta i interesci da Cinn-a soö, Hong Kong e Macao son conscideræ regioin a economia separâ
- Hong Kong o l'è introö in ta APEC quando o l'ea colonia britannega, da o 1997 o l'è parte da Cinn-a, ma o g'ha un'amministraçion economica semi-indipendente. Formalmente o l'è ciamoö Hong Kong, Cinn-a
- O governo da Repubbrica Popolâ da Cinn-a o non riconosce uffiçialmente Taiwan, ma o-a conscidera unn-a provinçia rebelle. Pe questo motivo, Taiwan a vegne ciamâ Taipei Cinese e o prescidente de Taiwan o no l'è ammesso a i incontri da APEC, Taiwan a manda soö un ministro pe l'economia.
Membri Potensiæ[Càngia | modifica wikitesto]
L'India a l'ha domandoö de intrâ in ta APEC. A o prinçipio a soa candidatua a l'è stæta contrastâ, ma grassie a l'agiutto di Stati Unïi, l'è probabile che ghe vegne comme minnimo reconosciuo o stato de osservatô.
Guam o l'ha fæto richiesta ascì, avendo comme esempio a situaçion de Hong Kong e da Cinn-a, ma i Stati Unïi, che o rapresentan, se son opposti.


text:
Corsega
Dati geograffici e generâli[Càngia | modifica wikitesto]
Corsega (franséize: Corse, italiàn: Corsica), a l'è 'n'ìsöa scituä a sûd d'a Liguria, a ovest de l'izoa d'Elba e a nòrd d'a Sardegna.
Scin da-o 1768 a l'è parte d'a Fransa (con 'na breve interûssiôn).
Grandi òmmi son nasciui inta Corsica, comme Napolion Bonaparte.
A g'ha 'na sûperfixe de 8.680 km² e 'na popolassiôn de 272.000 abitanti.
A sêu capitâ a l'è Ajaccio.
A no l'è 'na region franséize ma solo 'na collettivitæ teritojâ, a "Collectivité Territoriale de Corse". 'Sta forma diversa de ciammâse a ghe da a poscibilitæ de godî de ciû pöèi relativo che e âtre regioin d'a Fransa.
Lenguistega[Càngia | modifica wikitesto]
E lengue offiçiæ son o corso e o franseize. O corso o l'è de origgine romansa e o g'ha de conescioîn co-o toscàn e co-o dialetto de l'ìsöa de Capraia. A Bonifacio e Calvi se pârla 'n dialetto scimile a quello d'a Liguria, c'o l'è ancon parlòu inte schêue elementâri ma d'apprendimento non obbligatojo.
Economia[Càngia | modifica wikitesto]
O tûriximo o rappresenta 'n fattô essençiâ inte l'economia corsa. O climma tempiòu de l'ìsöa, o bello paisaggio e a mävegiosa costa fan ne fan 'na destinassion popolâ tra tûristi françeixi e de tûtta l'Europa oçidentâ. Però, o tûriximo o no l'è stæto tanto svilûppòu comme in âtre parte d'o Mâ Mediterraneo e o l'è ancôn relativamente vergine. O se conçentra in generâle inte l'àrea vexin a Porto Vecchio e Bonifacio int'o sûd, e a Calvi into nòrd-òvest de l'ìsöa.


text:
Los Angeles
Los Angeles (da-o nomme originâle in spagnòllo ch'o vêu dî "I Angei"), a l'è a çittæ ciû grande do stato da California segondo a quantitæ de popolassion, e a segonda inti Stati Ûnîi doppo Niorche. Soventi a l'è ciammâ L.A.
Se stimma ch'a sêu popolassion a l'è de 3,849,378 abitanti, e l'area metropolitann-a (Los Angeles–Long Beach–Santa Ana metropolitan area) a contegne 13 millioin de personn-e. Contando ascì a periferia (Greater Los Angeles Area) sajéivan 17.7 millioin d'abitanti.
Fondä da conquistatoî spagnòlli int'o 1781, a l'è stæta primma parte do Mexico e ciû tardi, into 1848, a l'è stæta incorporä a-i Stati Unïi d'America.


text:
Translation overview
Launchpad does not know where MoinMoin translates its messages.
MoinMoin messages are translated in: moin in Ubuntu Dapper , moin in Ubuntu Feisty , moin in Ubuntu Gutsy , moin in Ubuntu Hardy , moin in Ubuntu Intrepid , moin in Ubuntu Jaunty , moin in Ubuntu Karmic , moin in Ubuntu Lucid , moin in Ubuntu Maverick , moin in Ubuntu Natty , moin in Ubuntu Oneiric , moin in Ubuntu Precise , moin in Ubuntu Quantal , moin in Ubuntu Raring , moin in Ubuntu Saucy , moin in Ubuntu Trusty , moin in Ubuntu Utopic , moin in Ubuntu Vivid .


text:
Paranco differençiâ
Paranco differençiâ o "paranco differençiâ de Weston", dito ascì "argagno a cadeña", apægio manoâ pe solevâ di peixi composto de 'na taggia fissa a due rœue o poeze attaccæ che gían insemme, da 'na taggia mobbile e da 'na cheña continnoa ch'a se gh'ingœugge. E doe poeze da taggia fissa gh'han un diammetro despægio e sta differença a determina o vantaggio mecannico. O fonçioña tiando co-e moen a parte lasca da cheña
O panco diferençiâ o fu inventao into 1854 da l'ingreize Thomas Aldridge Weston partindo da-o prinçippio do moinello differençiâ e sostitoindo a corda co-ina cadeña sença fin, e o fu construio con l'agiutto de Richard e George Tangye. Mentre i protottipi di paranchi a cadeña fæti da-i atri no aveivan mai fonçionao percose dœuviavan de rœue dentæ ch'arestavan incrastæ inte magge da cadeña, quello do Weston o gh'aiva de pueze co-i bordi da sguscia fæti a onde do mæximo passo de magge da cheña, de mainea de tegnile a sequæo e da pœu lasciale andâ sença che s'apontessan. A cheña ascì a l'ea stæta produta co-in nœuvo scistema de moddo che tutte e magge gh'avessan o passo identico.
Commercializzao comme "Paranco diferençiâ Weston con colisse da cadeña brevettæ", o vendette 3000 peççi inti primmi nœuve meixi e a l'Espoxiçion Universâ de Londra do 1862 o guaagnò a medaggia pe originalitæ, pratiçitæ e successo.


text:
Çetron
O çetron o l'è un ærbo da famiggia de Rutaceae ch'o da o fruto do mæximo nomme: a qualitæ amaa a l'è da specce Citrus aurantium, quella doçe a l'è da specce Citrus sinensis.
O l'è l'agrumme ciu diffuzo into mondo.
O l'è originaio da Cinn-a, za conosciuo a-i tempi di Romen, foscia importao inta Seçilia da-i Arrabi, e dapœu torna da-i Portogheixi into XIV sec.
L'ærbo o pœu razonze i 12 metri. I brotti en sempre verdi, mai rosci. E scioî en gianche. O se propaga pe inseimento o pe bottua.
O fruto o l'è riondo, a scorça ruddega e do so tippico cô. A porpa, fæta a gæli, a pœu ese cô de çetron o donque rossa. O pœu ese consumao fresco, o donca spremuo e o so agro doeviao pe-a produçion de bevande. O pœu ese ascì candio opù doeviao pe-a produçion de fruta secca.
Da-a scorça, da-e fœugge e da-e scioî s'estrae i essençe de çetron.
Da-i armelle se n'estrae l'œuio.


text:
Mole
A Mole a l' è un grüppo de 6,022 ● 1023 unitæ chimiche (atomi o molecole), üsä pe contä e mexime unitæ in grandi nümeri.
A definision de Mole a l' è dovüa a Wilhelm Ostwald, che o l' ha stabilia in to 1896. Pe definï correttamente o concetto de Mole bezögna primma avei ciæo quello de Nümero de Avogadro. Piggiando quantitæ in peiso de sostanse diverse, che stagghen fra de lô in to meximo rapporto in to quale sta i rispettivi peixi molecolari, se piggia o meximo nümero de molecole. In particolare questo o l' avvegne quande conscideremmo un nümero in grammi de ogni sostansa pari ao sö peiso molecolare: 2 g de idrogeno, 17 g de ammoniaca, 18 g d' ægua, 44 g de anidride carbonica e coscì via, contegnen sempre un uguale nümero de molecole, dîto Numero de Avogadro.
A Mole a l' è unna quantitæ de sostansa che a contegne un nümero de Avogadro de molecole. O valore de o nümero de Avogadro o l' è 6,022 ● 1023.
Pe piggiä unna mole de sostansa perciò doviemo pesäne un nümero de grammi pari ao sö peiso molecolare. O nümero de Avogadro o l' è stæto calcolou in laboratorio con diversci scistemi sperimentali, ma o pö esse stabilio anche in base ao fattore de converscion fra l' unitæ de massa atomega e o grammo.
Da o concetto de Mole deriva quello de Molaritæ, che o se definisce comme o nümero de moli de soluto pe litro de solusion.


text:
Voæ
Vuè, o ascì Voæ u l'è in cumün de 8.282 abitanti int'a Provinsa de Sann-a.
Indiçe
- 1 Geugrafia
- 2 Storia
- 3 Evoluçiùn demugrafica
- 4 Löghi de 'nteresse
- 5 Castélli
- 6 Architetüe religiuse
- 7 Cultüa
- 8 Müsei
- 9 Manifestaçiuìn
- 10 Feste, fée e sägre
- 11 Persunalitae lighae a Vuè
- 12 Ecunumia
- 13 Traspórti e vie de cumunicaçiùn
- 14 Amministraçiùn
- 15 Gemelaggi
- 16 Spor
Geugrafia[Càngia | modifica wikitesto]
O comüne o se tröa in-scia Rivéa de Ponente, confinante co cappulögu de prûvinça. E due fraçoin de Sant'Ermo e d'O Segno son a monte do paise, sciü pe a valle percorsa da o rian Segno in-scio versante meridionäle da Rocca di Corvi a 792 m.s.l.m.
O territóiu comünäle o fa pärte da Cumünitae Muntann-a do Zövu.
Storia[Càngia | modifica wikitesto]
L'antîgu paize de Vuè, ciamö in epuca rumäna Vada Sabatia, u se svilüppa int'u II seculu a.C. inturnu a in campu militäre imperiäle, ün d'i primmi d'a culunizzaçiun rumäna in Liguria.
Divegnüu dunque municipium de l'imperu de Rumma e impurtante nódu viariu e mercantile pe' u cunzunzise d'e vie cunsuläri pruvegnenti da Zena, Turtunn-a (Derthon]) e da-a cósta punentinn-a. U saia' pói destrütu dai Lungubärdi int'u 641, ma sutta'u duminiu d'i Franchi u riêsce a retiäse sciü e a divegnî pói sede vescuvile da u VII a u IX seculu.
Vuè fa pói pärte d'i pussediménti feudäli d'i marcheisi Del Carretto e pói d'i marcheisi di Ponzone, passandu pói a-a Repubbrica de Zena. A vegne dunque eretta a Puistaia. I Zeneixi i aumentan u svilüppu cummerciäle d'u portiu, faxendu de Vuè ün di ciü impurtanti centri purtuäli d'a Rivéa.
A segue pói a stória d'a Repubbrica de Zena, intrandu a fä pärte d'a Fransa, d'u Regnu de Sardegna (1815) e d'u Regnu d'Italia (1861).
In t'u XX secolo Vuè a cunusce in svilüppu p'ou ciü indüstriäle. In t'i anni çinquanta e sciuscianta i se inciantan in zóna diversi stabilimenti, scinn'ai anni settanta cun a centräle termuelettrica ex Enel, cun e due ciminaeae de 200 metri ch'i detürpan u paesaggiu d'a zona.
Evoluçiùn demugrafica[Càngia | modifica wikitesto]
Abitanti censii Abitanti censiti
Löghi de 'nteresse[Càngia | modifica wikitesto]
Castélli[Càngia | modifica wikitesto]
Qarche rüdere d'u castéllu, custruìu in t'u Mediuevu dai Marchèixi Do Carretto, un se pö vedde in t'a fraçiùn d'U Segnu.
Architetüe religiuse[Càngia | modifica wikitesto]
Gexia paruchiäle. Custruìa in t'u seculu XVIII a l'è inn-a ricustruçiùn in stîle baroccu, l'ünica navä surmuntä a-a cupula. A strûtüa, restaurä doppu a segunda guèra mundiäle, a l'a inn-a facciäta decurä de statue de l'öttuçentu d'u Brilla. Gexia de Sant'Ermo. Custruìa in t'u Mediuevu, a l'a inn-a strûtüa a due naväte. Cappélla de San Benärdu. Cappélla de San Zenexiu, Custruìa in t'u Mediuevu.
Cultüa[Càngia | modifica wikitesto]
Müsei[Càngia | modifica wikitesto]
Müseu çivicu de Villa Groppallo. U müseu u cögge mateiä de l'imperu rumàn e mediêväle. I reperti rumäni sun staeti rinvegnüi in t'a zóna archeulógica ciamä ''Vada Sabatia'', e inn-a numericamente discreta culleçiùn de muneae rumäne (Queirolo) tra u II e u V seculu a l'è cunservä in t'u müseu. Pinacutéca çivica: a cunserva dipinti de scöa zeneise, lumbärda e spagnolla databili tra u XVI e u XVIII seculu.
Manifestaçiuìn[Càngia | modifica wikitesto]
Feste, fée e sägre[Càngia | modifica wikitesto]
Festa de San Giuvanni Battista, patrùn de Vuè, a cazze u 24 zügnu. A festa a cuminça u 23 zugnu cun in tradiçiunäle spettaculu de föghi seräli da i puntili insc'ou mä. U 24 u se fa u mercä insc'ou lungumä e a Prucesciùn, cun u cäru d'u Santu pe'-e vie d'u paize.
Persunalitae lighae a Vuè[Càngia | modifica wikitesto]
- Valerio Baçigalû, zügou dä Naçiunäle de futbàll.
Ecunumia[Càngia | modifica wikitesto]
Vuè u l'è in cumüne ciütostu indüstrializô, u óspita paigi stabilimenti indüstriali e ditte. Parçialmente insc'ou sö térritóiu a se tröva inn-a çenträle termuelettrica, primma ENEL e òua Tirreno Power, pensä e realizä a-a fin d'i anni 60 e avviä fra u mazzu 1970 e u dixembre 1971. E sö due äte ciminaeae de 199 metri i sun caratteristiche d'a sc-cianä. Prospera a l'è l'ativitae purtuäle: paigi traghetti ch'i unìscian u cumüne a-a Corsega e a-a Sardegna, atraccan näve merci, porta-container e survatüttu paigie pétrulaeae, faxendu d'u portiu de Vuè u primmu portiu italiàn cun Trieste pe' u petroliu e i sö derivae. In Vuè u pärte ascì in impurtante öiudóttu pe' spedì i cumbustibili in t'a zóna de Milàn e in Germagna.
A tradiçiun indüstriäle de 'stu cumüne a l'a raeixe in t'i anni d'u boom ecunómicu, quande Vuè a l'a visciüu inn-a fórte crescita ecunómica divegnindu pói pe' lungu tempu u paize a ciü äta cuncentraçiun indüstriäle d'Európa, ch'a se cuntrapugnìva a-a vexinn-a e ciü gróssa Sann-a che in t'u maeximu periudu a l'aea cunsciderä ünanimemente a piccola Manchester pe' via d'a sö fórte indüstria, tra e ciü flóride d'Európa. In Vuè u se trûväva ascì in stabilimentu d'a FIAT pe' a custruçiùn de pigniuin e pärti meccaniche in genere (1200 dipendenti). U l'a serô in t'u 1984 cun u ricullucamentu de 600 lavuratûri in 3 növe ditte piccinn-e. Inchö u cumüne de Vuè u l'è pärte fundamentäle d'a mägra ecunumia savuneize. U sö portiu u l'è amministrou da l'auturitae purtuäle de Sann-a.
A l'è in prugettu a realizaçiùn de inn-a enurme ciattafurma cuntainer ch'a cangià cumpletamente a zona de Portiu-Vuè, e a fuxe d'u turente Segnu.
Traspórti e vie de cumunicaçiùn[Càngia | modifica wikitesto]
Stradde e autustradde[Càngia | modifica wikitesto]
Vuè a se tröva insc'a-a Stradda Pruvinciäle n°1 Aurelia (da sempre Stradda Statäle n°1). A se pö razzunze ascì da l'autustradda A10 sciurtindu au vexin casellu de Sann-a
Lignie fêruviarie[Càngia | modifica wikitesto]
Vuè a dövia a staçiùn insc'ou térritóiu d'u cumüne de Cuggiæn denuminä Quiliano-Vado, insc'a-a lignia fêruviaria Vintimiggia-Zena, insc'ou traetu lucäle cumpreisu intra Sann-a e Imperia.
Amministraçiùn[Càngia | modifica wikitesto]
Scindico: Carlo Giacobbe (Çentro-Sinistra) dal 14/06/2004
Çentralìn del comune: 019 8863501
Email del comune: info@comune.vado-ligure.sv.it
Gemelaggi[Càngia | modifica wikitesto]
Voœ a l'è gemellä cun:
Spor[Càngia | modifica wikitesto]
Futbàll[Càngia | modifica wikitesto]
O F.C. Vado 1913 o l'a guagnö a primma Coppa Italia de ballon, int'o 1922.


text:
Galeazzo Alessi
Galeazzo Alessi (Perugia 1512 - 1572) o l' è stæto un architetto do periodo rinascimentale.
In zoventű a Romma o l' ha moddo de formase seguindo l' esempio de Michelangelo. Doppo un periodo in to quale o ritorna in ta ső çittæ natale, da o 1548 o l' arriva a Zena.
A Baxilica de Santa Maria Assunta in Caignan[Càngia | modifica wikitesto]
A Zena l' attivitæ de Alessi a saiä destinä a lasciä un' impronta notevole. In to 1552 o comença a realizzasiun da Baxilica de S. Maria Assunta in Caignan (commiscionä o 7 settembre 1549), dove o repiggia o schemma ideou da Donao Bramante pe San Pê a Romma, con unna cianta a croxe grega e unna cupola çentrale çircondä da quattro cupolinne in sce i canti. I quattro prospetti son pægi, caratteristica che attualmente (da quande i dintorni son densi de costrusioin successive) a se nota meno che ao tempo d'a realizzasion. Anche doppo o trasferimento de Alessi a Milan, l'architetto perugin o resta direttô di travaggi, che o segue attraverso collaboratôi. L'opera a saiä completä in to 1603, trentűn anni doppo a morte do progettista.
Atre opere de Alessi a Zena[Càngia | modifica wikitesto]
A Zena o progetta Porta Scibeia (verso l' anno 1550) e a cupola de San Loenso. No gh' è solo Michelangelo e Bramante a ispirä o stile de Alessi, ma anche architetti comme Serli e Peruzzi. Questo o se vedde in te atre realizzasiuin zeneixi comme i palassî Cangiaxo e Lercari-Parodi, o comme a villa de Pescheæ e a villa Cangiaxo in Arbä. In to periodo zeneize Alessi o progetta anche pe a Repűbblica de Zena a nőa stradda da Bocchetta, da Campomon verso o Piemonte, ch'a vegne realizzä in ti anni 1584-1585.
O periodo milaneise[Càngia | modifica wikitesto]
Segundo i critici, quande l'architetto perugin o va a Milan (a intervalli, da o 1560) gh'è un appesantimento in ta parte decorativa de ső opere. Fra queste ricordemmo Palassio Marino e o cortî e a facciä de S. Maria presso S. Celso. Comunque Alessi o l'è fra i ciű grendi architetti da ső epoca.


text:
Rivoluçion françeize
Rivoluçion françeize, complesso di eventi politichi e sociæ avvegnui in França tra o 1789 e o 1799, co-a formaçion da monarchia constituçionâ e l'instaoraçion da repubbrica, fin a l'asceiza de Napolion Bonaparte.
Indiçe
A França do Setteçento[Càngia | modifica wikitesto]
Inta segonda meitæ do 18° sec., durante o regno de Luigi XVI e de Maia Tonieta, a França a viveiva un periodo de crixi, dovua a-o crescente indebitamento statâ e a-a perdia de prestiggio da monarchia. E rescistençe di ceti nobiliæ a açettâ una riduçion di so privileggi alimentavan un diffuzo macontento de l'opinion pubbrica, ch'a començava a mette in discuscion o scistema sociâ de l'ancien régime, avançando de receste de rappresentança politica, in sce l'ezempio da Rivoluçion americaña.
O començo da rivoluçion[Càngia | modifica wikitesto]
Spinto da despægi settoî da societæ, Luigi XVI o se decize a convocâ i Stati Generæ, un organismo de consurtaçion da naçion eletto in sce-a base de træ classe (ciammæ 'stati' oppù 'ordeni') inti quæ l'ea divizo a societæ françeize: clero, nobiltæ e terço stato. A quest'urtima categoria appartegniva a stragrande maggiorança da popolaçion. Scin da-o giorno da convocaçion, o 5 mazzo 1789, i delegæ do terço stato se riunin a parte, pe definî e receste da sottopoñe a-o sovran. Poco doppo se aotoproclamon Assemblea Naçionâ (17 zugno 1789), diciarando de êse i unichi rappresentanti da naçion. A liatri s'unì molti deputæ do clero e da nobiltæ e i Stati Generæ cangion o nomme assumendo quello de Assemblea Naçionâ constituente (9 luggio 1789). Fu l'atto do començo da rivoluçion polittica: i deputæ di trei ordi s'attribuin o compito de dâ a-o paize una Constituçion. O re o tentò de bloccâ l'açion de l'Assemblea, ma a prœuvo a-a rebellion de Pariggi do 14 luggio 1789 (assâto a-a Bastiggia, prexon e forteçça, scimbolo do dispotismo reggio) o fu constreito a chinâ a patti: o retiò e truppe e o concesse una Guardia Naçionâ, ossæ un corpo armao ch'o rispondeiva a-i ordini da muniçipalitæ de Parigi. Intanto inte campagne françeize divampò una rivotta de carattere antifeüdâ, dettâ da-a famme e da-a poiia. I nobili prezenti inte l'Assemblea aççetton e rivendicaçioin di contadin pù de riportâ l'orde. O 4 ag. 1789 l'Assemblea a l'adotò di provedimenti che sopprimeivan i privileggi fiscæ da nobiltæ e consentivan a-i contadin de deliviâse da-i vincoli fœüdæ. Pochi giorni ciu tardi (o 26 ag.), l'Assemblea a l'emanò a Deciaraçion di driti de l'ommo e do çittadin, ch'a fissava i diritti de libertæ politica, religioza, de pensceo, de proprietæ e a paritæ de garançie giuridiche pe tutti i çittadin e che, inspiandose a-i concetti de libertæ, ingoaggiança e sovranitæ popolâ, a l'aboliva a monarchia assolua.
A constituçion[Càngia | modifica wikitesto]
L'Assemblea a riformò l'amministraçion do stato, dividendone o teritoio inte 83 departimenti, suddivixi in distreiti, cantoin e comun. A giustiççia a vègne gratuita e pægia pe tutti e fu introdúto un scistema de tasciaçion proporçionâ a-i redditi. Pe fâ fronte a-o debito pubbrico, e proprietæ da Gexa fun misse a dispoxiçion do paize, quindi fu approvao a cd. constituçion çivî do clero, in baze a-a quæ parreghi e vescoi ean eletti da-i fedeli e stipendiæ da-o stato e doveivan zuâ fedeltæ a-a Constituçion. Into 1791 fu infin aprovao a Costituçion, ch'a sançì a nascita da primma monarchia costituçionâ françeize, fondâ in sce-a separaçion di poei. O poei de fâ e lezze e de dirizze a politica generâ do paize o passò a l'Assembrea legislativa, composta de 745 deputæ eletti ogni doi anni. A-o re spettava a nommina di ministri e o drito de sospende una lezze approvâ da l'Assemblea, ma pe no ciu de quattr'anni. O sovran o no poeiva desfâ l'Assemblea, ni deciarâ guæra, ni firmâ di trattæ de paxe. O poei giudiçiaio o fu affidao a-a magistratua, indipendente in quante eletta. O diritto de voto o fu riservao solo a-i ommi sorve i 25 anni che paghessan de tasce elevæ, una soluçion ch'a l'accontentava a borghexia mentre a lasciava insoddisfæte e classe popolæ.
O scciœuppo da guæra e a condanna do re[Càngia | modifica wikitesto]
Intanto, mentre che a Parigi infuriava a protesta di "sanculotti" contra o cao-vitta e o re o tentava sença successo a fuga, Aostria, Pruscia e Ruscia s'ean alliæ contra a França rivoluçionaia, ch'a reagì a-a sfidda deciarando a guæra (1792). Fu inte questo contesto che o 10 ag. 1792 i sanculotti s'impadronin do Palaççio Reâ, mentre a Sembrea a l'ordinava de imprexonâ o re co l'accuza de tradimento da pattria. Doppo a vittoia françeize de Valmy (20 sett. 1792) contra l'eserçito pruscian, fu proclamao a Repubbrica. O re, processao pe âto tradimento e condannao a morte, o fu decapitao o 21 zen. 1793; in ottobre a mæxima sciorte a toccò a-a reña.
I scheamenti[Càngia | modifica wikitesto]
Mentre di violenti scontri politichi se verificavan inte tutta a França (ascì a prœuvo a un'insurreçion propagaase inta Vandea e sciuscitâ da l'oddio pe a Rivoluçion nutrio da-i nobili de sentimenti cattolichi e monarcheghi e da-i contadin da questi influençæ), a-a Convençion, a nœuva assemblea di deputæ eletti a sufraggio universâ maschî, insorzeiva di profondi contrasti tra i varri gruppi. I "montagnardi", de orientamento egualitaio e antimonarchico, maggioritæ inti club rivoluçionai di "giacobin" e "cordiggê", guidæ da Robespierre, Danton, Desmoulins e Marat, se contraponeivan a-i "girondin", moderæ, rappresentanti da borghexia di affæ, mentre i deputæ de centro ("palude") appoggiavan aoa l'un aoa l'âtro gruppo.
Da-o terrô a-o Termidoo[Càngia | modifica wikitesto]
Pe frontezzâ l'emerzença caosâ da-a crixi economica, da l'insurreçion controrivoluçionaia inta Vandea e da-a menaçça di ezerciti strangei alliæ, i poei fun affidæ a un Comitato de salute pubbrica (1793) guidao da-o Robespierre, ch'o poze o carmê in sce-o prexo de gran e generi alimentæ, o l'arrollò un nœuvo esercito e o mandò di sordatti inta Vandea. I metodi aotoritai adotæ da-o Comitato porton a-a represcion di avversai politichi e de despægi esponenti giacobin contrai a-i metodi do Robespierre. Quarche miggiæa de oppoxitoî vègnan ghigiotinæ doppo di procesci sommai. Pe questo motivo o periodo da l'aotunno 1793 a-a stæ 1794 o fu definio o Terrô. L'exerçito rivoluçionaio o l'ariescì a sconfizze a Fleurus i nemixi (zugno 1794), a riconquistâ e çittæ rebelle a-o governo de Pariggi e a controllâ a Vandea. A quello punto a politica do Terrô a no poeiva ciu êse giustificâ co-o stato d'emergença e molti deputæ s'accordon pe destituî o Comitato. O 27 luggio 1794 o Robespierre e i so collaboratoî fun arrestæ e o giorno succescivo ghigiotinæ sença processo. Into nœuvo ciclo che s'arvì, ciammao "Termidoo", prevarse una linnia politica moderâ, sciben che de sanguinente vendette fun compie a-i danni di giacobin. A svotta a fu sançia da una nœuva Constituçion (1795), ch'a l'affiava o governo a un "Direttoio", composto de çinque membri, e o poei legislativo a un'Assemblea diviza inte doe cammie.
A fin da rivoluçion[Càngia | modifica wikitesto]
Inti anni succescivi o governo de Parigi o decize de sferâ un'offensciva votta a ampliâ i confin da França e a abbatte e monarchie assolue in Œüropa, inta quæ s'ea diffuzo e idee rivoluçionaie. O comando da campagna d'Italia o fu affidao a-o generâ Napolion Bonaparte, ch'o l'invaze a penizoa, donde fu instaorao (1797-99) varri governi repubrichen in sce-o modello da Repubbrica françeize. O Napolion, rientrao in França, co-in corpo de stato militâ (18-19 "brumâ" 1799) o l'abolì o governo e o transfei o poei a un "Consolato" (into quæ sezeiva lê con doi conlaboatoî). L'emanaçion da Costituçion de l'anno VIII (1799), co-a quæ ghe fu attribuio pin poei, a sançì a fin da vexenda rivoluçionaia, ma contemporaniamente a l'arvì o periodo da diffuxon in tutta Œüropa de idee rivoluçionaie.


text:
Goæra de sucescion polacca
Guæra de succescion polacca, conflito scciuppao doppo a morte do re Aogusto II de Polonia (1° febbr. 1733).
Doi ean i prinçipæ candidæ a-a succescion polacca: l’elettô de Sassonia Federigo Aogusto, figgio do re defonto, o quæ o godiva de l'appoggio segge de l'Aostria, pe avei riconosciúo a validitæ da Pramattica Sançion, segge da Ruscia, pe avei acconsentio a-a cescion da Curlandia a E.J. Biron, favoiio da zariña; e Stanislao Leszczyński, za rivâ de Aogusto II e protetto de Carlo XII de Sveççia durante l’urtima goæra do Nord, nonché sœuxo de Luigi XV, e quindi candidao obrigao da França. Quest’urtimo, o 1° sett. 1733, o fu eletto da-a Dieta polacca co-ina maggiorança sciacante; tuttavia a minorança, forte do prinçipio de l'unanimitæ recesta pe l’eleçion, a domandò l’intervento di Rusci che, penetræ in Polonia, appogion una segonda eleçion favoeive a Federigo Aogusto. A França inte l'ottobre do mæximo anno a diciarò guæra a l'Aostria: i so alliæ ean o Piemonte e a Spagna, tutti doi dexidioxi de estende o so dominio inta penizoa a danno di Asburghi.
I œuviaçioin belliche, protrætese pe un biennio (ott. 1733-ott. 1735), se desgugettan prevalentemente in Itallia. E forçe franco-sarde, a-o comando do Carlo Manoælo III, occupon sença noteive oppoxiçion squæxi tutta a Lombardia, compreizo Milan, ma eccettoao Mantoa. A sciorte de questa forteçça a l'arestò indeciza, perché o Carlo Manoælo o no l'intendeiva parteçipâ energicamente a-a so occupaçion, sença ótegnî primma di aseguaçioin precize in sce-o futúo stato politico de quella çittæ. A Spagna, e in particolâ Elizabetta Farneize, moggê de Feipo V, no soddisfæta de ótegnî, in caxo de exito favoeive da guæra, e Doe Siçillie e a Toscaña pe Carlo e Feipo de Borbon, a l'aspiava ascì a-o possesso da Lombardia, promissa da-a França insemme a-o Mantoan (ma quest’urtimo in forma dubitativa) a-o re sardo.
Mentre pertanto, pe di motivi polittichi, e opiaçioin franco-sarde stagnavan de nanti Mantoa, i Spagnolli, sbarcæ con 30.000 ommi a Livorno, intræ inta Toscaña e uniise a-e forçe provegninte da Parma e Piaxença, a-o comando do conte J. de Montemar, mossan a-a conquista de Nappoli, che occupon o 15 mazzo 1734. A-a cheita da capitâ seguì ben fîto l’occupaçion de tutto o regno e da mæxima Seçillia. O successo di arme spagnolle o no resciorve' tuttavia a disputa alliâ in sce Mantoa.
Ma da-o disciddio sabaodo-borbonego o no ótègne rizurtæ poxitivi l’Aostria; into 1734 (29 zugno, battaggia de Parma) i imperiæ fun sconfiti e into 1735 L. Königsegg Rothenfels, nœuvo comandante de so forçe, o prefei retiâse otra l’Adexe a l'avexinâse di Spagnolli.
A scituaçion de Mantoa assediâ a vegniva tuttavia de giorno in giorno sempre ciu critica, e into luggio do 1735 l’imperatô Carlo VI, riconosciuo l’opportunitæ de poñe termine a-o conflíto, o propoze direttamente a-o cardenâ Fleury, responsabile da politica estera françeize, a començæga de trattative de paxe; i negoçiæ, conduti in gran segretto a Vienna, porton a-a firma di preliminæ de paxe (3 ott. 1735) e o 1° dic. do mæximo anno a Mantoa fu stipulao un armistiççio tra e forçe imperiæ e quelle françeize. A l'accordio intervegnúo tra e doe potençe tradiçionalmente rivæ dovette cegâse o Carlo Manoælo III, constreito a renonçiâ a-e so preteize in sce tutta a Lombardia; e infin a Spagna ascì a se rassegnò a-o fallimento do so cian egemonico in Italia (febbr. 1736).
A paxe definitiva a fu concruza solo doi anni doppo a caoza da controverscia sciorta tra Pariggi e Vienna in sce-o trasfeimento da sovranitæ da Loreña a Stanislao Leszczyński, a-o quæ a l'ea destinâ in vitaliççio a norma di preliminæ de Vienna; a diplomaçia françeize a ne domandava l’immediâ ezecuçion, mentre quella aostriaca a-o subordinava a-a morte de l'urtimo de Meeghi, evento ch'o l' aviæ permisso a Françesco de Loreña a permuta aotomatica da Loreña co-a Toscaña. A morte de Gian Gaston de Meghi, sorvezonta into 1737, a reize poscibile l’immediao insediamento segge de Stanislao che de Françesco.
O 18 nov. 1738 a Vienna fu firmao a paxe definitiva. Stanislao, pù renonçiando a-a Polonnia, o conservò o tittolo de re e o riçevette, vitta naturâ durante, Nancy, o ducato de Loreña e a contea de Bar, levæ a-o ducca Françesco de Loreña, ch'o l'ótègne in compenso o granducato de Toscaña. A-a morte do Leszczyński a Loreña a saiæ passâ a-a França, ch'a riconobbe ascì a Prammatica Sançion de Carlo VI.
In Itallia l’Aostria a cedeiva Nappoli, a Siçillia e o Stato di presciddi a Carlo de Borbon, figgio da Zabetta Farneize e ducca de Parma; in compenso l’Aostria a riçeveiva quest’urtimo ducato.
Carlo Manoælo III o l'esteize a propria sovranitæ fin a-o Tiçin con l’acatto de Novæa e de Tortoña e o l'ebbe otr'a ço i fœüdi de Langhe.


text:
Pagina prinçipâ
Benvegnûo in scia Wikipedia Ligure!
Salûi! Segiæ benvegnûi inta Wikipedia Lìgure, a lìbera enciclopedîa, de bàdda e scrîta con l'agiùtto de tùtti.
E raxoin da creaçion de 'na Wikipedia Ligure son a conservaçion e a difuxon de parlæ liguri, tramite a stezua de 'n'enciclopedia quante ciù conpleta poscibile. Pe poei portâ avanti questo progetto, o se rende perö necesaio l'utilizzo de 'na grafîa ûnica e unificâ ch'a pòsse êse studiâ e deuviâ da tutti, sensa pe quello pregiudicâ l'utilizzo d'esprescioin in ûzo inti dialetti liguri. A questo fin a vegne in agiutto a Grafîa ofiçiâ de l'Académia Ligùstica do Brénno, unna grafîa fonetica, graçie a-a quæ chionque o poriâ coretamente interpretâ o scrîto, eliminando a dificoltæ de interpretaçion e a cativa inprescion che dâ l'ûzo de ciù grafîe.
I articoli che da maniman vegnan scrîti utilizando a Grafîa ofiçiâ saian contrasegnæ con questo modello {{Grafîa ofiçiâ}} :
Ancheu, o 28 de Frevâ do 2015, a Wikipedia in ligure a gh'à 3 247 articoli.
Danne, se ti peu 'na man. Metti e teu conoscense a-o serviçio de tùtti, ponn-i a teu pascion a-o serviçio da coltûa e de tradiçioin ligure!
E ätre Wikipedie: Alemannisch - Arpitan - Boarish - Català - Corsu - Emiliàn e Rumagnòl - Furlan - Italiano - Latina - Lìgure - Lumbaart - Malti - Nnapulitano - Occitan - Piemontèis - Rumantsch - Sardu - Sicilianu - Slovenščina - Tarandíne - Vèneto


text:
Doardo Firpo
Doardo (Edoardo) Firpo (1889-1957)
Poeta in Lengua ligure do neuveçento, l'enorme successo, soprattutto postumo, da so poexia o l'ha influensoö pe molti anni a produçion poetica in ligure, tanto che se peu parlâ de na scheua firpiann-a de poexia.
Un coppùo senso da natua o pervade e so opere. Tra e so opere se recordan "O grillo cantadô" (1931), a cui una prefaçion a vegne scrïta da Eugenio Montale, "O fiore into gotto" (1935), "Ciammo o martinpescòu" (1955).
O Firpo o l'è stæto un convinto oppoxitô do fascismo. Unna lapide con una so poexia in memoïa di partigen a l'è posta in scia gexa dedicâ a Sant'Antonin e scituâ poco distante da o çimitëio monumentâ de Staggen.
Arrestao da e truppe tedesche in to mazzo do 1945, o l'è stæto condannoö a a deportaçion; un meise doppo o l'è stæto però rilasciao; in to periodo da galëa nazifascista o l'ha scrïto un diaio.


text:
Cosa ghe possu ghe possu fâ
se nu gh'ò ë brasse pe fâ u mainä
se infundo a e brasse nu gh'ò ë män du massacán
e mi gh'ò 'n pûgnu dûu ch'u pâ 'n niu
gh'ò 'na cascetta larga 'n diu
giûstu pe ascúndime c'u vestiu deré a 'n fiu
e vaddu in giù a çerca i dinë
a chi se i tegne e ghe l'àn prestë
e ghe i dumandu timidamente ma in mezu ä gente
e a chi nu veu däse raxún
che pâ de stránûä cuntru u trun
ghe mandu a dî che vive l'è cäu ma a bu-n mercöu
mi sun 'na pittima rispettä
e nu anâ 'ngíu a cuntâ
che quandu a vittima l'è 'n strassé ghe dö du mæ


text:
Cleopatra VII
Cleopatra VII Filopatô, (n. 69 a.C.) figgia de Tolomeo XII, da-o quæ a fu pe testamento associâ a-o fræ Tolomeo XIII into regno (51). Costreita da primma a fuzzî da Lusciandria pe l'ostilitæ di ministri, a l'ariescì a intrâ inte grazie de Çesare ch'o l'associò into poei a l'âtro fræ Tolomeo XIV (47); da-a relaçion co-o Çesare, Cleopatra a l'ebbe un figgio, ciammao Çesaion da-i Lusciandrin (47). A seguì da pœu l'amante a Romma donde a tornò in Lusciandria a-a morte de lê (44); doppo Filippi, Cleopatra a se avexinò a Marcantogno çercando de fane strumento pe e proprie ambiçioin tanto da pai che i doi pontessan a ricostruî una monarchia orientâ in ópoxiçion a Romma. Ma int'o scontro navâ de Azio (31) naofragò, co-a vittoia de Ótavian, o soeunno antiroman de Cleopatra che, visto van ogni tentativo de trâ da-a so o vinçitô, a se dette a morte faxendose foscia adentâ da un aspio.


text:
Regno Unïo
O Regno Unïo (United Kingdom of Great Britain and Northern Ireland in ingleise), o l'è un paise do nord Euròpa e a so capitâ a l'è Londra.
O Regno Unïo o l'è membro da Comunitæ Europea da o primmo de Zenâ do 1973, in to 2002 o l'è stæto un di trei membri a non adottâ l'Euro comme monæa, i ätri doi son stæti a Danemarca e a Sveçia.
O Regno Unïo o l'è stæto formoö a partî da l'atto de union do 1707, quando Inghiltæra e Scossia han formoö o Regno Unïo, sci ben che za da o 1603 i doi regni gh'aveivan o mæximo monarca, ma doi parlamenti sovren.
Parte do Regno Unïo son i Teritöi d'oltremâ Britanneghi e e Dependençe da Coronn-a Britannega ascì.
In to passòu o Regno Unïo o l'ha dominoö un gran nummero de teritöi, parte di quæ ancheu fan parte do Commonwealth.
Paixi Costituenti[Càngia | modifica wikitesto]
I quattro paixi che forman o Regno Unïo:


text:
Ögiô magicô
L'Ögiô magicô a l' è unna speciale valvola termoionica che a realizza a proieçion de un settore lüminoso in sce a superfiçie laterale do tübbo, oppure in sce a cupola, permettendo a rappresentaçion grafica dell' intensitæ de un segnale elettrico. Tipiche ean a esempio e 6E5, e EM80, e EM84, e atre ancon. In molti radioriçevitoi a valvole i ögi magici ean impiegæ pe mosträ l'esattessa e l'accuratessa da scintônia; in t'i magnetofoni a nastro ean invece döviæ come indicatôi do livello de registraçion.
L'interno da valvola o l 'è fæto generalmente da un triodo ciü a parte de visualizzaçion vera e propria. O triodo o serve pe amplificä a tenscion de pilotaggio applicä, mentre a parte de visualizzazion a l' è un tübbo piccin a raggi catodici che o proietta un fascio de elettroin verso a parte da valvola visibile dall'esterno e ricoverta de fosfori verdi. Cangiando a tenscion de polarizzaçion da griglia posizionnä tra o catodo e o schermo se modifica l'angolo d'incidenza di elettroin e quindi appare un settore lüminoso ciü o meno largo. O segnale de polarizzaçion che o se applica all'ingresso o l' è generalmente piggiou a valle do rivelatô dove existe un ligamme diretto tra l'intensitæ do segnale riçevüo e a tenscion continua generä. Questo segnale o vegne anche impiegou pe modificä o guagno do primmo stadio do riçevitô, evitando coscì eccessive variaçioin de volümme in to passaggio tra unna stazione vicina ed una lontanna (fenomeno noto cômme evanescensa o fading). Questo segnale o l 'è comünemente dîto CAV, che sta pe Côntrollo Automaticô dô Vôlümme.
Unna tecnica döviä attualmente pe ravvivä a lüminoxitæ di ögi magici esaurï a consciste in to sovralimentäli con unna tenscione anodica molto erta, finna a 600V.
Bibliografia[Càngia | modifica wikitesto]
- D. E. Ravalico, Primo avviamento alla conoscenza della radio. Hoepli, Milano, 1993 ISBN 88-203-2055-X
- D. E. Ravalico, Radio elementi. Hoepli, Milano, 1954-1991 ISBN 88-203-1940-3
- L. Mureddu, La radio dei pionieri. Sandit Libri, 2004
- L. Mureddu, Radio antiche. Mosè Edizioni, Treviso
Collegamenti esterni[Càngia | modifica wikitesto]
- Datasheet dell'EM84, in ingleize
- Le radio di Sophie (sito amatoriale)
- Radiopistoia (sito amatoriale)


text:
San Bærtomê
Bærtomê o fu un di dozze apostoi che Gexo o ciamò a-o so seguito e doppo a so morte e resurreçion, o feççe cappi da gexa da lê fondâ. Questo apostolo o l'è mençunao soo che inte liste scinottiche di dozze (Mc3,18; Mt10,3; Lc6,14) e inta lista di apostoli in Atti 1,13.
Inti evangei scinottichi o l'è nominao a-o sesto posto, doppo Feipo e primma de Mattê e de Tomaxo; inti Atti a-o settimo posto, doppo Tomaxo e primma de Mattê. A commençâ da-o secolo IX° a gexa sciriaca a l'ha identificao l’apostoo Bærtomê con Natanælo, nativo de Cana de Galilea, ch'o vegne aregordao solo da-o vangeio de Zane in doi punti (1,43-51; 21, 2). Questa identificaçion se fonda in sce doi argomenti: inançitutto inte liste di dozze apostoi i scinottichi poñan o Bærtomê co-o Feipo e o quarto vangelo o mette in relaçion Natanælo con l’apostolo Feipo; in segondo lœugo i scinottichi mençuñan solo o Bærtomê ignorando Natanælo, mentre o quarto vangelo o fa l’inverso. Doppo o IX° secolo l’identificaçion de queste doe persoñe a l'è stæta riproposta da molti studioxi, aomanco comme probabile.
Natanælo (in ebraico “Dê o l'ha dæto”) o doveiva êse o nomme de persoña mentre Bærtomê (in aramaico bar Tol’ may - bar = figgio e tol’ may = sorco -, saiv'a dî agricortô) saiæ o patronimmego, o cognomme.
Nint’âtro semmo di origine do Natanælo – Bærtomê a l'infœua de quante ne conta i vangei. A so ciammâ a l'è narrâ da Zane. Se o Dria o conduxe so fræ Pê a Gexo, o l'è l’amigo Feipo ch'o ghe conduxe o Natanælo. Feipo o ghe-o presenta comme profeta, fornindo o nomme, a famiggia, o lœugo de provegninça "Gexo, figgio de Gioxeppe de Nazareth". Natanælo, originaio da vexiña Cana de Galilea, o reagisce scetticamente. Mentre però lê o g'andava incontra, l'è o Gexo a prononçiâ un ato elogio a Natanælo: "Ecca davei un israelito into quæ no gh'è fáscitæ". De chì a reaçion do discepolo: “Comme l'è che ti me conosci?” e Gexo o ribatte con una risposta a dî poco stupefaxente: "Primma ch'o Feipo o te ciammesse, t'ho visto quande ti t'ei sotta o figo". Cose foise sucesso sotta quello figo, aresta sença risposta. O figo o l'è un ærbo çitao soventi inta Bibbia, foscia o l'ea asciorto int'o studio de scritue con rifeimento a-a vegnua do Mescia. Questo particolâ o l'ha fæto pensâ che o Natanælo o foise un studiozo da lezze, da Torah, e perçò apostolo "dotto".
A reaçion de l'aotentico israelito a no se fa aspétâ e a se concretizza inte 'na profescion solenne de fe' in Gexo, Figgio de Dê e re d’Israele. De repicco Gexo o diâ "Percose t'ho dîto che t'ho visto sotta o figo, ti ti creddi?. Ti vediæ de cose maggiô de queste". Trei giorni doppo, durante o pranço de noççe, a Cana, Natanælo o saiâ testimonnio do primmo miaco de Gexo pe o premuozo intervento de Maia, a moæ.
Coscì a ciammâ do nostro Aposto, a s'alœuga tramezo doi importanti personaggi : Gioxeppe de Nazareth, ommo giusto, custode de Gexo, colui ch'o dette a paternitæ legale e a figua de Maja, che con discreçion za a sta co-i “ciammæ” e a se piggia cua de lô.
Pe a segonda votta o quarto vangelo (21,2) o mençuña Natanælo into gruppo di sette discippoi, che, intenti a pescâ into lago de Tiberiade, benefiçian de un appaiçion do Cristo Risorto. Doppo l’Ascenscion de Gexo, o Bærtomê co-i âtri apostoi o l'è arecugeito in preghea co-a moæ de Gexo e riçeviâ o Spiito Santo into giorno de Pentecoste.
L’apostolato do Bærtomê doppo a Pentecoste o fu attiviscimo, perché a tradiçion posteriô a gh'attribuisce di longhi viægi miscionai, pù no poendo stabilî ninte de precizo. A Bærtomê toccò a Licaonia, ch'a l'è parte da Cappadocia, provinça de l'Axia, onde o predicò e convertì molta gente a-a fe'. Pœuscia, portando con lê o vangeio de Mattê, o passò inte l'India “superiô” e in varie regioin do Medio Oriente, comme afferma Origene, Zœuggio e Giœumo. O l'intrò da pœu inte l'Ærminia dove o fu coonao da-o martiio a Arbanopoli.
In gio a-a so morte gh'è di opignoin despæge tra i antighi scritoî che naran e so geste. Ipollito o scrive ch'o fu croxefisso co-o cappo a l'inzu, e sotta o cappo fu bruxao di erbe fetide pe soffocâlo co-o fumme. Sant'Aostin, San Scilidoo de Seviggia e o martirologio de Beda afferman che san Bærtomê o fu spellao vivo.
L’Armenia a fu o campo ciu fecondo da so miscion. Chì, pe provâ e veitæ annonçiæ, o delivió numeroxi osesci, o guarì marotti, o dette a vista a-i orbi reclamando a destruçion di idoli e a converscion a-a dotriña de Gexo. Segondo i fæti narræ da Abdia Babilonico , avendo Bærtomê portao a-a fe' crestiaña o re Polimio e a so spoza, l’inviddia di sacerdoti locæ a fu tâ che açion Astiaxe , fræ do re, e questo o decretò pe lê l'orendo martiio de êse spellao vivo da-a testa a-i pê. Doe sole membre areston illeize , i œuggi e a lengua e fun i doi organi di quæ o se servì l’Apostolo pe proclamâ ancon a fe' in Gexo. O feroxe supriççio o terminò co-a decapitaçion pe orde do mæximo Astiaxe.
Into scito tradiçionalmente indicao comme o lœugo do so martiio, inta provinça armeña do lago de Van, fu construio into XIII sec. o monestê de San Bærtomê, uña de mete de pelegrinaggio ciu importante d'Ærminnia, primma ch'o foise annesso a-a Turchia doppo a primma guæra mondiâ e destruto doppo o 1960.
Patronati[Càngia | modifica wikitesto]
Bærtomê o l'è o santo protetô de l'Ærminnia.
Visto quello che fu o so supriççio, o so patronato o gh'ha da fâ co-a pelle e i cotelli, raxon pe-a quæ o l'è invocao da chi sofre de maotie da pelle e o l'è o protettô de maxelæ, cœuiæ, caigæ, ligatoî da libbri, peliçæ, cuxoei e pellæ.


text:
William Shakespeare
William Shakesperare (Stratford-upon-Avon, battessòu o 26 Arvî 1564 e mòrto o 23 Arvî 1616) o l'è stæto 'n scrittô ingléise, conscideròu da tempo fa da molti comme o ciû brâvo scrittô in lengua ingléise e ûn di ciû çelebbri da lettiatûa ûniversâ.
A sêu êuvia a l'è cosci importante che molti di sêu personaggi son ancon tema de riçerca, sorvetûtto pe e a complexitæ da lö definission psicologica.
Tra i sêu scritti ghe son de êuvie ûniversalmenti famose, comme:
- Romeo e Giulietta
- Hamlet, prinçipe de Danemarca (Amleto)
- Macbeth
- Otello
- Enrico VIII
- O mercante de Venessia
- Giulio Cesare